Belum ada keputusan rasmi PT3

Kementerian Pendidikan (KPM) belum membuat keputusan berhubung pelaksanaan Pentaksiran Tingkatan Tiga (PT3) bagi sesi 2022, kata Menteri Kanan Pendidikan, Datuk Dr Radzi Jidin.

Beliau berkata KPM sedang meneliti pendekatan yang paling sesuai berkaitan PT3 dengan mengambil kira tahap penguasaan murid dan indikasi daripada sesi persekolahan 2021 yang masih berlangsung.

“Belum ada sebarang keputusan rasmi oleh KPM berkaitan dengan PT3,” katanya kepada media selepas menghadiri majlis pelancaran Sekolahku SEJAHTERA, di sini hari ini.

Sebelum ini, tular dalam laman Facebook mengenai hantaran yang didakwa dibuat oleh Lembaga Peperiksaan Rasmi yang memaklumkan PT3 akan diadakan semula bagi 2022 pada Oktober hingga November. Semakan mendapati hantaran itu telah dipadamkan.

Memetik Bernama, Radzi dalam pada itu berkata KPM akan mengadakan perbincangan dengan Suruhanjaya Pilihan Raya (SPR) esok berhubung penggunaan sekolah menengah di Johor sebagai pusat mengundi dalam Pilihan Raya Negeri (PRN) Johor untuk memastikan peperiksaan Sijil Pelajaran Malaysia (SPM) berjalan lancar.

Sebanyak 151 sekolah menengah dijadikan pusat mengundi pada 12 Mac untuk PRN Johor, manakala peperiksaan SPM pula dijadual diadakan dari 2 hingga 29 Mac ini.

“Sebelum ini pun sudah dibuat perbincangan awal. Kami sedang bekerjasama rapat dengan SPR bagi memastikan supaya peperiksaan SPM ini dapat berjalan dengan baik.

“Jika terpaksa guna, kita ada pendekatan yang akan kita gunakan namun begitu kita cuba elakkan kerana tempoh masa tidak banyak, hari Ahad sahaja yang ada (susun semula meja kerusi).

“Meja-meja peperiksaan telah disusun atur dengan teliti mengambil masa yang lama dan rombakan kepada susun atur meja tersebut yang kemudiannya disusun balik dalam masa sehari bukan sesuatu yang mudah kerana susunan meja dan kerusi ada cara dan peraturannya,” kata Radzi.

Mengenai isu beg sekolah berat yang menjadi perbualan hangat, Radzi berkata KPM sedang memperhalusi perkara itu dan sudah mengenal pasti beberapa punca kepada isu tersebut antaranya jumlah mata pelajaran, buku teks tebal dan murid membawa buku tambahan.

“Kami di KPM sedang merangka apa pendekatan terbaik (kerana) ia telah berlarutan sekian lama. Apakah pendekatan yang terbaik bagi pastikan isu ini diselesaikan sepenuhnya dengan memperincikan beberapa pendekatan,” katanya.


UMNO-BN tak puas hati kalah petisyen di Marang, buat rayuan

Setelah petisyen pilihan rayanya ditolak Mahkamah Tinggi Kuala Terengganu 27 Jun lalu untuk membatalkan kemenangan Tan Sri Abdul Hadi Awang di kawasan Parlimen Marang pada Pilihan Raya Umum ke-15 (PRU-15), Barisan Nasional (BN) memfailkan rayuan terhadap keputusan itu.

Peguam Mohamed Baharudeen Mohamed Ariff berkata calon BN, Jasmira Othman memfailkan rayuan terhadap keputusan itu pada 28 Jun lalu.

27 Jun lalu, Hakim Datuk Hassan Abdul Ghani menolak dan membatalkan petisyen mencabar keputusan PRU-15 tahun lalu bagi Parlimen Marang yang difailkan UMNO Terengganu, 3 Januari lalu dengan pempetisyen diarah membayar kos RM50,000.

Ia sekali gus mengekalkan Presiden PAS itu di kerusi yang dimenangi pada November lalu dengan 41,729 undi.

Pada 3 Januari lalu, UMNO Terengganu memfailkan petisyen untuk membatalkan keputusan PRU-15 bagi Parlimen Kuala Terengganu, Marang dan Kemaman mengikut Akta Kesalahan Pilihan Raya 1954.

Pengerusi UMNO Terengganu, Datuk Seri Ahmad Said berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022, beberapa hari sebelum PRU15 melalui program i-Pencen, i-Belia dan i-Siswa.

Pengerusi Umno Terengganu Ahmad Said dilaporkan berkata antara perkara yang dibangkitkan dalam petisyen itu melibatkan dakwaan PAS telah merasuah pengundi dengan mengagihkan bantuan kewangan daripada kerajaan negeri – melalui inisiatif i-Pension, i-Belia dan i-Student – antara 15 dan 17 Nov tahun lepas, menjelang PRU15.

Selain itu, BN juga memfailkan petisyen pilihan raya bagi mencabar keputusan PRU15 untuk kerusi parlimen Kemaman, Gua Musang, Putrajaya, Masjid Tanah dan Segamat.


Selepas PH-BN bentuk kerajaan bersama, projek kontroversi LCS tetap diteruskan

Projek kapal tempur pesisir (LCS) tetap akan diteruskan juga dibawah kerajaan Pakatan Harapan (PH)-Barisan Nasional (BN).

Perkara itu disahkan Menteri Pertahanan, Datuk Seri Mohamad Hasan yang memberi komitmen projek kontroversi kapal tidak siap itu tetap diteruskan walaupun sebelum ini pelbagai isu didedahkan oleh pemimpin PH sebelum membentuk kerajaan bersama.

“Saya akan mendapat taklimat isu LCS daripada pihak berkenaan agar benar-benar boleh melihat cara untuk maju ke hadapan dan memastikan kapal dapat dibina.

“Ini aset dan juga strategi negara, kita akan pastikan apa yang perlu dilakukan. Saya akan berusaha dengan kepemimpinan MINDEF dalam masa terdekat ini. LCS akan diteruskan,” katanya dipetik laporan BH hari ini.

Media sebelum ini, melaporkan Jawatankuasa Kira-kira Wang Negara (PAC) menyatakan kerajaan telah membayar RM6.083 bilion untuk lima LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Laporan yang dikeluarkan pada 4 Ogos lalu turut menyenaraikan sembilan rumusan sebagai punca kepincangan projek pembinaan enam LCS bagi kegunaan Tentera Laut Diraja Malaysia (TLDM) bernilai RM9 bilion.

Pada 2 Oktober lalu, bekas Menteri Pertahanan, Datuk Seri Hishammuddin Hussein berkata, pembinaan LCS akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun ini.

Beliau berkata, selepas fasa mobilisasi itu selesai, semua pihak terbabit mempunyai tempoh 14 bulan untuk memastikan kapal siap pembinaan.

Dalam pada itu ditanya mengenai isu kebajikan ATM, terutama elaun, veteran dan perumahan, Mohamad berkata perkara itu juga akan diteliti dengan baik berdasarkan kemampuan kewangan negara.

“Dalam keadaan banyak orang kata akan berdepan kemelesetan ekonomi tahun depan, kita akan beri keutamaan kepada mana yang ada dan kita susun atur sebaiknya,” katanya.


Xiaomi labur $10 bilion dalam teknologi kenderaan elektrik

Xiaomi mengumumkan pelaburan $10 bilion untuk mengembangkan perniagaan dalam bidang kenderaan elektrik baru.

Syarikat teknologi gergasi dari China itu berkata pelaburan tersebut akan memerlukan penubuhan anak syarikat milik penuh baru yang akan menerima pelaburan awal 10 bilion yuan.

Jumlah selebihnya kemudian akan dibelanjakan untuk tempog 10 tahun akan datang, kata Xiaomi dalam satu kenyataan.

Pengasas dan Ketua Pegawai Eksekutif Xiaomi, Lei Jun mengatakan syarikat itu memasuki pasaran kenderaan elektrik kerana percaya kenderaan elektrik pintar bakal menjadi teknologi berkembang pesat pada masa depan.

“Keputusan itu dibuat setelah banyak perbincangan di antara semua rakan kongsi kami, dan ini akan menjadi projek keusahawanan penting bagi hidup saya.

“Saya bersedia meletakkan semua reputasi peribadi saya dan memperjuangkan masa depan kenderaan elektrik pintar kami,” kata Jun.

Sebelum membuat keputusan tersebut, Jun mendakwa bahawa syarikat itu melakukan 85 pertemuan dengan lebih daripada 200 pakar industri, empat mesyuarat pengurusan dalaman dan dua mesyuarat lembaga pengarah.

Jun akan berkhidmat sebagai CEO anak syarikat kenderaan elektrik baru.

Pada hari yang sama, Xiaomi, yang terkenal dengan telefon pintarnya, juga mengeluarkan telefon pintar pertama yang boleh dilipat, Mi Mix Fold, dan bentuk logo baharu.


Cuti peristiwa pada Ahad jika PN menang PRN Kedah: Sanusi

Kerajaan negeri Kedah mengumumkan Ahad ini sebagai cuti peristiwa, sekiranya Perikatan Nasional (PN) menang dalam Pilihan Raya Negeri (PRN), esok.

Menteri Besar Kedah Datuk Seri Muhammad Sanusi Md Nor, memaklumkan perkara berkenaan menerusi laman media sosial Facebook miliknya sebentar tadi, menurut laporan Bernama.

Pengundian PRN Kedah yang diadakan esok ialag bagi memilih wakil Dewan Undangan Negeri (DUN) Kedah penggal ke-15, bagi membentuk semula Kerajaan Negeri Kedah selepas DUN dibubarkan pada 28 Jun.


Mangsa banjir ditempatkan di PPS semakin menurun

Sebanyak 28,005 mangsa banjir daripada 8,598 keluarga masih berada di Pusat Pemindahan Sementara (PPS) di lima negeri pagi ini berbanding 33,193 mangsa malam tadi.

Menurut aplikasi Info Bencana Jabatan Kebajikan Masyarakat (JKM), kesemua mereka ditempatkan di 183 PPS di Kelantan, Selangor, Pahang, Melaka dan Negeri Sembilan, lapor Bernama.

Di SELANGOR, aplikasi itu menunjukkan jumlah mangsa banjir di negeri itu terus menurun kepada 11,864 mangsa daripada 3,521 keluarga yang ditempatkan di 61 PPS pagi ini, berbanding 15,354 mangsa di 81 PPS malam tadi.

Dalam pada itu, Jabatan Bomba dan Penyelamat Selangor turut menasihati masyarakat supaya tidak membakar sisa buangan banjir mereka.

Pengarahnya Norazam Khamis berkata ia susulan semalam pihaknya telah mendapat panggilan untuk memadam kebakaran melibatkan sampah dan perabot rosak pada 5.50 petang dan setakat ini dua kes direkodkan berlaku sekitar Kapar, Klang.

Di PAHANG, 16,579 mangsa banjir masih berada di 119 pusat pemindahan sementara pagi ini berbanding 17,211 orang malam tadi.

Daerah yang masih terjejas ialah Bentong, Temerloh, Bera, Maran, Kuantan dan Pekan.

Menurut laman web publicinfobanjir.water.gov.my, beberapa sungai yang direkodkan pada paras bahaya sejak beberapa hari lepas seperti Sungai Pahang di Lubuk Paku, Maran dan Sungai Bera di Bera kini berada di paras amaran dengan trend menurun.

Jabatan Meteorologi pula meramalkan hujan di sesetengah kawasan di Kuantan dan Pekan pagi ini, manakala di daerah lain cuaca baik.

Di KELANTAN, jumlah mangsa banjir mencatatkan penurunan dengan 378 orang daripada 127 keluarga setakat 7 pagi ini berbanding 470 orang daripada 153 keluarga semalam, melibatkan dua PPS yang dibuka di Jajahan Pasir Mas.

Dua PPS tersebut adalah Sekolah Kebangsaan (SK) Tok Deh dan SK Gual Periok.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya, dan hanya satu sungai berada pada paras waspada iaitu Sungai Golok di Rantau Panjang, Pasir Mas.

Di MELAKA, jumlah mangsa banjir kekal 26 orang daripada lapan keluarga setakat pukul 8 pagi ini.

Pengarah Angkatan Pertahanan Awam Melaka Lt Kol (PA) Cuthbert John Martin Quadra berkata hanya PPS Sekolah Kebangsaan Penghulu Benteng di Jasin dibuka bagi menempatkan mangsa.

Di NEGERI SEMBILAN, Pengarah APM negeri Lt Kol (PA) Mohd Syukri Madnor berkata mangsa banjir di negeri itu menunjukkan penurunan kepada 128 individu daripada 37 keluarga berbanding semalam 132 mangsa daripada 38 keluarga.

Katanya tiga PPS masih dibuka di Jelebu setakat pagi ini.


PN Selangor lapor polis terhadap MB selepas pendedahan

Selepas pendedahan sebuah portal berita semalam, Perikatan Nasional (PN) Selangor membuat satu laporan polis terhadap Menteri Besar Selangor, Datuk Seri Amirudin Shari yang dikaitkan dengan sebuah syarikat mendapat projek rundingan terus di negeri itu.

Laporan polis dibuat Ketua Penerangan PN Selangor, Mohd Shukor Mustaffa selepas pendedahan nama Amiruddin turut terdapat dalam syarikat yang mendapat projek daripada kerajaan negeri, ia selepas portal tersebut mendedahkan dokumen Suruhanjaya Syarikat Malaysia (SSM) dalam laporan mereka semalam.

Katanya, laporan polis dibuat berdasarkan laporan berita disiarkan sebuah portal berita semalam berkaitan Amirudin dan EXCO Selangor, Izham Hashim yang didakwa mempunyai kepentingan di dalam syarikat yang dianugerahkan projek mega itu iaitu Landasan Lumayan Berjaya Sdn Bhd (LLB).

“Syarikat itu dianugerahkan satu projek untuk mendalamkan Sungai Klang sepanjang 56 kilometer berjumlah RM700 juta secara rundingan terus.

“Tujuan saya membuat laporan supaya pihak polis menyiasat perkara ini kerana ia membabitkan salah guna kuasa yang serius,” katanya dipetik laporan media.

Beliau berkata demikian pada sidang media selepas membuat laporan polis di Balai Polis Kinrara, di sini, hari ini.

Katanya, laporan berita diterbitkan portal berita itu adalah berdasarkan pendedahan dibuat Setiausaha Agung Parti Hijau Malaysia, Abdul Razak Ismail setelah menyemak maklumat dengan SSM.

Abdul Razak mendakwa Amirudin dan Izham yang juga EXCO Infrastruktur dan Pertanian Selangor disenaraikan sebagai pengarah syarikat terbabit bersama empat lagi individu.

Sementara itu, Ketua Polis Daerah Serdang, Asisten Komisioner A A Anbalagan ketika dihubungi, mengesahkan menerima laporan berkenaan.

Semalam, Abdul Razak menerusi laporan portal berita dipetik berkata syarikat LLB dianugerahkan projek Gerbang Maritim Selangor, yang membabitkan pembersihan sungai dan pembangunan Sungai Klang sepanjang 56 kilometer dari Mid Valley City di Kuala Lumpur ke Pelabuhan Klang, yang dikatakan menelan belanja RM700 juta.


Polis beri amaran kepada kumpulan baju hitam

Polis memberi amaran tidak akan bertolak ansur lagi dengan mana-mana pihak yang masih berdegil menganjur atau menyertai sebarang perhimpunan yang melanggar undang-undang.

Ketua Polis Negara, Datuk Seri Acryl Sani Abdullah Sani berkata mana-mana pihak yang masih berdegil akan dikenakan tindakan tegas.

“Polis mengambil maklum terdapat pihak yang merancang mengadakan perhimpunan jalanan pada 21 Ogos 2021.

“Perancangan aktiviti sedemikian adalah tindakan tidak bertanggungjawab kerana melanggar prosedur operasi standard (SOP) Pelan Pemulihan Negara (PPN) serta membelakangkan keselamatan kesihatan dalam senario semasa penularan wabak Covid-19,” katanya dalam kenyataan hari ini.

Sehubungan itu beliau meminta orang ramai untuk tidak menyertai sebarang aktiviti yang melanggar undang-undang dan SOP yang sedang berkuat kuasa demi keselamatan kesihatan umum.

Terdahulu Agenda Daily melaporkan kumpulan baju hitam yang berjuang demi Presiden PKR Datuk Seri Anwar Ibrahim, merancang untuk keluar berdemonstrasi sekali lagi pada 21 Ogos ini di ibu negara, walaupun kes jangkitan Covid-19 tinggi direkodkan di Kuala Lumpur dan Selangor ketika ini.

Jurucakap penganjur Sekretariat Solidariti Rakyat (SSR) Mohd Asraf Sharafi Mohd Azhar yang juga merupakan Ahli Jawatankuasa Pemuda Amanah Sabah berkata, himpunan lebih besar akan diadakan memandangkan kes Covid-19 semakin tinggi dan kerajaan Perikatan Nasional (PN) didakwa lemah dalam menguruskan krisis Covid-19 yang sedang dihadapi negara.

Sabtu lalu, kumpulan baju hitam berkumpul di luar Dewan Bandaraya Kuala Lumpur, selepas mereka dihalang oleh polis daripada memasuki Dataran Merdeka yang mana mereka bercadang untuk membuat tunjuk perasaan.

Peserta baju hitam himpunan haram yang kebal Covid-19 nyata kecewa apabila idola mereka, Anwar tidak hadir bersama berhimpun sebaliknya hanya Naib Presiden PKR, Tian Chua yang turun memberi sokongan.


Lebih 1,000 pasport dibakar jika tak dituntut dalam 90 hari: KP Imigresen

Jabatan Imigresen akan melupuskan kira-kira 1,000 pasport jika ia masih tidak dituntut sehingga akhir bulan ini, kata Ketua Pengarahnya Datuk Seri Khairul Dzaimee Daud.

Memetik laporan The Star beliau berkata pasport Malaysia adalah yang ke-12 paling berkuasa di dunia dan dokumen keselamatan yang tinggi dan terpaksa dilupuskan tidak lama lagi, setelah dibiarkan tidak diambil selama 90 hari.

“Disebabkan itu, kita perlu melupuskan pasport yang tidak diambil untuk mengelakkan mereka daripada disalahgunakan atau jatuh ke tangan yang salah,” Khairul Dzaimee dipetik sebagai berkata.

The Star juga melaporkan terdapat kira-kira 6,000 lagi pasport yang tidak dituntut yang akan dilupuskan sebaik dokumen perjalanan mencapai tarikh akhir 90 hari.

Menurutnya pegawai Imigresen perlu melaksanakan tugas tambahan dalam memanggil pemohon pasport mengambil dokumen perjalanan mereka dan ramai di antaranya memberi alasan “mengelirukan” berhubung punca kelewatan mereka mengambilnya.

“Kebanyakan daripada mereka memberi alasan tidak mempunyai masa untuk mengambil pasport, atau mereka tidak sedar ianya sedia untuk diambil.

“Alasannya agak membingungkan memandangkan rakyat Malaysia telah pergi ke pejabat Imigresen untuk membuat pasport,” katanya dipetik sebagai berkata.

Beliau mengingatkan rakyat Malaysia supaya menyemak status permohonan pasport mereka di laman web Imigresen jika mereka tidak menerima pemberitahuan e-mel.

Beliau berkata pemohon juga boleh terus ke pejabat Imigresen selepas tiga hari bekerja.

Menurutnya mereka yang gagal mengambil pasport sebelum dilupuskan perlu memohon semula dan membayar yuran RM200 lagi.

Khairul Dzaimee berkata Jabatan Imigresen perlu memohon kepada Arkib Negara bagi melupuskan pasport yang tidak diambil.

“Kelulusan itu akan disertakan dengan garis panduan mengenai kaedah pelupusan, termasuk dengan membakar atau mencarik dokumen,” katanya.

Menurut akhbar berbahasa Inggeris itu, Jabatan Imigresen mengeluarkan sejumlah 1,374,091 pasport antara Januari dan Ogos tahun ini.


‘Kita jaga kita’ strategi menang PN

Seorang Ahli Majlis Pimpinan Tertinggi (MPT) Bersatu hari ini berkata strategi ‘kita jaga kita’ adalah elemen terpenting bagi memastikan kemenangan Perikatan Nasional (PN) pada Pilihan Raya Umum Ke-15 (PRU-15), khususnya di 27 kerusi kritikal yang ditandingi.

Dr Muhammad Faiz Na’aman berkata memandangkan jalan ke arah rundingan membabitkan ketiga-tiga parti Melayu terbesar, iaitu UMNO, PAS dan Bersatu sukar dicapai, maka tumpuan perlu diberikan untuk mengukuhkan kerjasama membabitkan semua parti komponen PN.

Beliau berpendapat sejak awal lagi UMNO, PAS dan Bersatu dari awal lagi sepatutnya telah wujud rundingan, namun terlewat apabila PN mengisytiharkan Barisan Nasional (BN) sebagai ‘musuh’ utama dalam PRU-15, susulan tindakan UMNO melaungkan ‘No PPBM’, dua tahun berturut-turut ketika perhimpunan agungnya.

“Saya fikir, PAS perlu realistik dalam hal ini bahawa Bersatu tidak akan berkompromi dengan UMNO yang didominasi kluster mahkamah,” katanya menurut BH.

Beliau mengulas laporan mengenai saranan pihak tertentu, termasuk penganalisis politik supaya UMNO/BN, PAS dan Bersatu/PN berunding sebelum penamaan calon bagi mengelakkan pertembungan di 27 kerusi kritikal.

Rundingan itu dikira penting dalam usaha mengelakkan 27 kerusi panas itu menjadi milik Pakatan Harapan (PH), seperti berlaku pada PRU-14.

Mengulas lanjut, Muhammad Faiz berkata pengukuhan kerjasama gabungan PN, terutama bagi menambat hati rakyat adalah usaha paling ideal untuk dilakukan ketika ini.

“Penting untuk menambat hati rakyat supaya menolak pihak yang ultra liberal dan korup dalam PRU ini.

“Kita patut jaga sesama kita, jangan fikir pasukan lain. Perlu realistik dan ikut ketetapan kepemimpinan tertinggi Perikatan Nasional melalui musyawarah dalam Majlis Tertinggi PN,” katanya.


PAS dekati UMNO untuk perpaduan Islam, bukan membunuh: Takiyuddin

PAS mendekati UMNO bertujuan menyatupadukan umat Islam dan orang Melayu supaya menjadi satu kelompok politik majoriti di Malaysia, bukan untuk membunuh parti itu, tegas Setiausaha Agung PAS Datuk Seri Takiyuddin Hassan.

Dalam satu kenyataan hari ini (13 Januari 2023), beliau berkata PAS menyanggah tuduhan Timbalan Presiden UMNO, Datuk Seri Mohamad Hasan yang berkata parti Islam itu mahu membunuh UMNO dalam politik negara ini dan pada masa sama menganggap DAP ikhlas terhadap UMNO.

Katanya hakikat rakaman sejarah politik Malaysia menunjukkan UMNO lah yang terus bertekad sejak sekian lama untuk menghapuskan PAS, termasuk percubaan untuk mengharamkan parti itu suatu ketika dulu.

“Kenyataan Timbalan Presiden UMNO, Dato’ Seri Mohamad Hasan, bahawa PAS “ingin membunuh” UMNO dalam politik negara ini dan pada masa yang sama menganggap DAP ikhlas terhadap UMNO adalah sesuatu yang tidak masuk akal dan dibuat dalam keterpaksaan.

“Hakikatnya rakaman sejarah politik negara ini menunjukkan UMNO terus bertekad sejak sekian lama untuk menghapuskan PAS termasuk percubaan untuk mengharamkannya pada suatu ketika dahulu.

“Sebaliknya sebagai sebuah parti yang meletakkan Islam sebagai dasarnya, PAS sentiasa berazam dan bertindak mendekati UMNO dalam usaha menyatukan umat Islam dan orang Melayu yang merupakan kelompok majoriti rakyat negara ini.

“Usaha Penyatuan Ummah juga seterusnya digagaskan merentasi rakyat pelbagai kaum dan agama bagi mewujudkan suasana yang aman dan harmoni melalui saluran demokrasi dan berlandaskan lunas undang-undang,” katanya lagi.

Untuk rekod, UMNO pernah menawarkan kerjasama kepada PAS tetapi dengan syarat meninggalkan pihak lain, khususnya Perikatan Nasional (PN) dan Bersatu, sedangkan tindakan itu bertentangan dengan usaha perpaduan ummah.

Keengganan PAS meninggalkan PN dan Bersatu menyebabkan UMNO menolak usaha menyatupadukan bangsa Melayu dan umat Islam, sehingga akhirnya memberi kesan kepada parti itu sendiri yang ditolak rakyat pada Pilihan Raya Umum Ke-15 (PRU-15) lalu.

Mengulas lanjut, Takiyuddin berkata PAS sebagai sebuah parti arus perdana akan terus bersikap terbuka dan bersedia mengadakan pertemuan, perbincangan dan rundingan dengan mana-mana pihak dalam memfokuskan kepada titik persamaan dan merapatkan jurang perbezaan demi kebaikan negara dan rakyat.

Katanya PAS amat yakin hanya dengan perpaduan semua parti-parti politik yang terbentuk di atas keikhlasan dan niat murni sahaja akan dapat menjamin terbentuknya sebuah pemerintahan yang adil dan saksama kepada seluruh rakyat pelbagai kaum, agama dan budaya seterusnya akan diterima baik oleh semua.

“Dalam pada itu, PAS juga sentiasa menjunjung tinggi amalan serta pendekatan yang matang dan sejahtera dalam politik negara kita selain mendoakan agar sikap melulu, provokatif dan tidak berpijak pada kenyataan atas apa juga sebab dan tujuannya tidak akan menggugat serta merosakkan kesejahteraan dan hubungan baik yang sedia ada dalam masyarakat kita,” katanya.


Selangor catat kes kemalangan, kematian tertinggi sepanjang hari raya

Selangor menjadi negeri dengan jumlah kes kemalangan dan jumlah kemalangan maut tertinggi dalam Op Selamat 18 yang dilaksanakan sempena cuti hari raya Aidilfitri setakat semalam.

Timbalan Ketua Polis Negara Datuk Razarudin Husain berkata sepanjang tujuh hari operasi berkenaan yang dilancarkan pada 29 April, Selangor mencatat 2,448 kes kemalangan, diikuti Johor (1,632 kes), Perak (1,160 kes), Kuala Lumpur (991 kes), Pulau Pinang (953 kes), Kedah (777 kes), Pahang (636 kes), lapor Bernama.

Katanya lagi sebanyak 597 kes dilaporkan di Kelantan, Negeri Sembilan (592 kes), Melaka (484 kes), Sarawak (386 kes), Terengganu (384 kes), Sabah (363) dan Perlis (86 kes).

“Bagi jumlah kes maut pula Selangor mencatat 16 kes, diikuti Perak dan Johor yang masing-masing mencatat 14 kes, Pahang (11 kes), Kelantan (11 kes), Kedah (sembilan), Pulau Pinang (sembilan), Negeri Sembilan (lapan), Sarawak (lapan), Terengganu (tujuh), Sabah (lima), Kuala Lumpur (empat), Perlis (tiga) dan Melaka (dua),” katanya kepada Bernama hari ini.

Sementara itu, katanya semalam sebanyak 1,673 kes kemalangan dengan 12 kes kematian dicatatkan.

Katanya setakat semalam sebanyak 214,750 saman dikeluarkan ke atas pelabagai kesalahan trafik terhadap pengguna jalan raya dengan 37,926 saman dikeluarkan semalam.


290 kes varian Delta dikesan antara 19 November-8 Disember

Kementerian Kesihatan (KKM) memaklumkan sebanyak 290 jangkitan Covid-19 membabitkan varian Delta dikesan di seluruh negara dalam tempoh 19 November 2021 sehingga 8 Disember 2021.

Ketua Pengarah Kesihatan Tan Sri Dr Noor Hisham Abdullah berkata jumlah itu menjadikan keseluruhan kumulatif positif varian Delta sebanyak 4,722 kes.

Menurutnya jumlah varian Delta terbaharu itu dikesan Institut Penyelidikan Perubatan (IMR) sebanyak 108 kes; Integrative Pharmacogenomics Institute (44 kes); Tropical Infectious Diseases Research and Education Centre (17); dan Hospital Pengajar Universiti Putra Malaysia (12).

Beliau berkata keseluruhannya dalam tempoh itu sebanyak 298 kes baharu varian membimbangkan (VOC) dikesan, menjadikan keseluruhannya 4,970 VOC iaitu 4,722 Delta; Beta (233); Alpha (14); dan satu kes varian Omicron.

“Varian Omicron itu dikesan oleh Fakulti Perubatan Universiti Malaya (FOM-UM) bersama 109 kes yang kesemuanya mempunyai varian Delta,” katanya dalam kenyataan hari ini.

Dr Noor Hisham berkata bagi varian yang mempunyai kepentingan (VOI) pula sebanyak 13 kes membabitkan varian Theta; Kappa (empat); dan Eta (tiga).


Pelantikan pegawai perubatan tetap ikut merit, prestasi: KKM

Kementerian Kesihatan Malaysia (KKM) menjelaskan pelantikan pegawai perubatan secara tetap selama ini dilakukan berdasarkan merit dan prestasi semasa ketika siswazah menjalani latihan.

Ketua Setiausaha KKM Datuk Mohd Shafiq Abdullah berkata kebelakangan ini wujud salah faham pihak tertentu yang membuat tafsiran mengenai kenyataan Menteri Kesihatan Datuk Seri Dr Adham Baba Rabu lalu yang memasukkan pandangan Persatuan Perubatan Kesihatan Awam Malaysia dan Pertubuhan Doktor-doktor Islam Malaysia.

“Penjelasan kementerian mengenai isu yang dibangkitkan oleh kedua-dua persatuan berkenaan dibuat mulai perenggan kedua dalam kenyataan media tersebut.

“Adalah diharapkan penjelasan ini dapat memperbetul kekeliruan dan salah tafsiran semua pihak mengenai ketelusan dan integriti KKM,” katanya dalam kenyataan hari ini.

Beliau berkata demikian sebagai menjawab kenyataan Persatuan Perubatan Malaysia (MMA) semalam bertajuk ‘Healthcare is colour blind’ yang menolak unsur perkauman dan keagamaan dalam pemilihan dan pelantikan pegawai perubatan secara tetap.

Kedua-dua persatuan itu mencadangkan supaya kerajaan meneliti semula pengambilan lantikan baharu graduan perubatan untuk berkhidmat di KKM, bagi memastikan graduan perubatan, khususnya dalam kalangan bumiputera, dapat berkhidmat secara tetap dan seterusnya mengurangkan kadar pengangguran bidang profesional di negara ini.

Mohd Shafiq berkata perenggan pertama kenyataan itu bagaimanapun bukanlah pendirian kementerian.


Russia tak perlu guna senjata nuklear ke atas Ukraine

Russia “tidak perlu” menggunakan senjata nuklear ke atas Ukraine, kata Menteri Pertahanannya pada Selasa (16 Ogos), menyifatkan spekulasi media bahawa Moscow mungkin menggunakan senjata nuklear atau kimia dalam konflik itu sebagai “pembohongan mutlak”.

“Dari sudut pandangan ketenteraan, tidak perlu menggunakan senjata nuklear di Ukraine untuk mencapai matlamat yang ditetapkan. Tujuan utama senjata nuklear Russia adalah untuk menghalang serangan nuklear,” kata Sergei Shoigu ketika ucapan persidangan keselamatan antarabangsa di Moscow.

“Media menyebarkan spekulasi mengenai dakwaan penggunaan senjata nuklear taktikal Russia dalam operasi ketenteraan khas, atau mengenai kesediaan untuk menggunakan senjata kimia. Semua serangan maklumat ini adalah pembohongan mutlak,” katanya.

Shoigu juga mendakwa Amerika Syarikat dan Britain merancang operasi ketenteraan di Ukraine, manakala Pertubuhan Perjanjian Atlantik Utara (NATO) telah meningkatkan penempatan tenteranya di timur dan tengah Eropah “beberapa kali ganda”.

Merujuk kepada Perjanjian Permulaan Baharu untuk mengawal senjata nuklear AS dan Russia, Shoigu berkata rundingan untuk melanjutkan perjanjian itu adalah “jalan dua hala”, dan keadaan di sekelilingnya “sukar”.

“Situasi yang sukar juga sedang berkembang berkaitan dengan perjanjian mengenai had senjata serangan strategik. Perjanjian itu kekal berkuat kuasa sehingga 2026,” katanya.

“Di pihak Rusia, kewajipan sedang dipenuhi, tahap yang diisytiharkan kapal pengangkut dan kepala peledak dikekalkan dalam had yang ditetapkan,” tambahnya.


PM mesti ambil kuota UMNO jika mahu kekal Zuraida dalam Kabinet

Tiada sebab untuk Perdana Menteri Datuk Seri Ismail Sabri Yaakob mengekalkan Ahli Parlimen Ampang Datuk Zuraida Kamaruddin dalam Kabinetnya dengan mengambil kuota yang ditetapkan kepada Bersatu.

Ketua Bahagian Bersatu Ampang Mohd Isa Mohd Saidi berkata jika Ismail Sabri mahu mengekalkan Zuraida, beliau perlu mengambil salah satu kuota menteri daripada UMNO.

Menurutnya Zuraida sebenarnya tiada prinsip kerana dahulu beliau antara yang kuat mengkritik pimpinan Presiden UMNO Datuk Seri Zahid Hamidi dan bekas Perdana Menteri Datuk Seri Najib Razak.

“Tetapi kini Zuraida melutut kepada UMNO dan Barisan Nasional (BN) demi mencari talian hayat. Nampaknya Zuraida langsung tidak ada rasa malu untuk menjilat ludah sendiri demi untuk mengekalkan pangkat dan harta.

“Tidak ada sebab untuk Perdana Menteri mengekalkan Zuraida dengan mencuri kuota Bersatu. Jika Perdana Menteri mahu memberi talian hayat kepada Zuraida, beliau perlu menggugurkan salah seorang menteri daripada kuota UMNO,” katanya dalam satu kenyataan hari ini.

Beliau berkata demikian ketika mengulas kenyataan Zuraida hari ini yang berharap pertemuan dengan Ismail Sabri nanti akan dapat memberi hasil yang baik sekurang-kurangnya dapat kekal menjadi Menteri.

Menteri Perusahaan Perladangan dan Komoditi itu berkata masih menunggu tarikh untuk berjumpa Ismail Sabri dan berharap jawatan sebagai Menteri dapat dikekalkan bagi meneruskan semua perancangan kementerian yang diterajuinya dapat disempurnakan.

“Perdana Menteri sudah umumkan, satu dunia sudah tahu (mengenai perjumpaan). Saya mengharapkan berita baik. Ya, kekal jawatan itu (Menteri),” katanya.

Mengulas lanjut, Mohd Isa berkata penyertaan Zuraida di dalam Parti Bangsa Malaysia (PBM) sebagai Presiden Designate bukan satu perkara yang mengejutkan.

Ini kerana, sejak di dalam Bersatu lagi beliau ingin memegang jawatan tertinggi dengan pantas tanpa mengikut proses biasa untuk naik dalam sesebuah parti.

“Daripada Ketua Wanita Pakatan Harapan dan juga Ketua Sayap Wanita Parti Keadilan Rakyat, apabila bersama Bersatu beliau mengharapkan tempatdan kedudukan parti tanpa melalui pemilihan.

“Tetapi apabila dilantik ke jawatan Ahli Majlis Pimpinan Tertinggi, Zuraida gagal memainkan peranan untuk menyatukan parti.

“Semua tindakan beliau hanya untuk kelompok kecil kroni-kroni yang bersama dia sahaja, bukan untuk parti dan rakyat,” katanya.


Khairy sendiri hubungi syarikat ‘scam’ yang mahu derma vaksin

Menteri Sains, Teknologi dan Inovasi, Khairy Jamaluddin mengambil inisiatif sendiri menghubungi individu dikatakan pemilik syarikat ‘scam’ yang mahu menderma vaksin kepada Kerajaan DAP Negeri Pulau Pinang bagi meminta penjelasan berhubung isu tersebut.

Langkah itu diambil selepas Ketua Menteri Pulau Pinang, Chow Kon Yeow dilihat cuba menyalahkan syarikat tersebut dalam isu derma vaksin susulan pendedahan Khairy yang mendapati syarikat yang memberikan tawaran itu sebenarnya tidak wujud.

“Pegawai saya sudah berhubung dengan individu yang dikatakan Yong Chee Kong. Pegawai saya bertanya sama ada terdapat bukti derma supaya kita dapat menyelaras (menempah vaksin Sinovac). Beliau (Chee Kong) menjawab tidak ada. Beliau berkata wangnya disimpan dalam akaun di Hong Kong.

“Pegawai saya kemudian bertanya sama ada beliau boleh menunjukkan bukti derma tersebut atau membuat sumbangan rasmi kepada Kerajaan Malaysia yang akan kami serahkan kepada Kerajaan Pulau Pinang. Bukan membayar kepada mana-mana syarikat. Namun, beliau menolaknya,” kata Khairy dalam kenyataan di akaun Twitternya.

Terdahulu awal hari ini, sebuah portal berbahasa Inggeris melaporkan Yong Chee Kong, individu yang menghantar surat kepada Kerajaan Negeri Pulau Pinang, mendedahkan surat permohonan dihantar kepada Kementerian Kesihatan Malaysia (KKM) adalah ‘palsu’.

Malah beliau menuduh surat rasmi itu direka sendiri kerajaan negeri dan bukan datang daripadanya.

Memetik laporan itu,Chee Kong berkata sebenarnya mahu menyumbang vaksin berkenaan kepada kerajaan negeri Sabah, bagaimanapun tidak menerima sebarang maklum balas.

Chee Kong juga menjelaskan Kerajaan Negeri Pulau Pinang ada menghubunginya untuk mendapat sumbangan dan bukan syarikat yang menghubungi kerajaan negeri itu.

Kerajaan Negeri Pulau Pinang sebelum ini mendakwa bakal menerima derma dua juta dos vaksin Covid-19 secara percuma bagi diagihkan kepada rakyatnya, bagaimanapun tidak dapat berbuat demikian kerana kononnya tidak mendapat kelulusan Kementerian Kesihatan Malaysia (KKM).

Bagaimanapun, Khairy yang juga Menteri Penyelaras Program Imunisasi Covid-19 Kebangsaan (PICK) mendedahkan siasatan kementeriannya mendapati syarikat yang memberikan tawaran itu sebenarnya tidak wujud.


Pelajar Malaysia jangan terpengaruh ideologi antikerajaan: Mahdzir

Menteri Pembangunan Luar Bandar Datuk Seri Mahdzir Khalid mengingatkan pelajar Malaysia di luar negara agar tidak terpengaruh dengan fahaman dan ideologi bersifat antikerajaan dan antipenubuhan.

Mahdzir berkata apabila pelajar diberi peluang melanjutkan pelajaran ke luar negara mereka akan terdedah dengan banyak fahaman dan ideologi, bagaimanapun tidak wajar untuk seseorang warganegara mengutuk negara sendiri seolah-oleh negara luar lebih baik, lapor Bernama.

“Apabila kita sambung pengajian di luar negara, akan ada banyak fahaman, ideologi dan maklumat. Ada juga dalam kalangan pelajar sampai ke luar negara terpengaruh dengan fahaman tertentu yang akhirnya berada dalam kumpulan antipenubuhan dan antikerajaan.

“Kita tidak mahu pelajar kita terpengaruh yang akhirnya mereka sendiri memburukkan dan mengutuk negara sendiri seolah-olah negara luar lebih baik dan sebagainya… saya ingatkan para pelajar supaya ingatan ini kekal dalam fikiran mereka,” katanya.

Beliau berkata demikian dalam ucapan pada Program Prapelepasan Pelajar Tajaan Majlis Amanah Rakyat (MARA) ke Luar Negara hari ini.

Beliau berkata fahaman dan ideologi asing ini adakalanya berselindung di sebalik badan bukan kerajaan berkaitan alam sekitar, perubahan iklim dan sebagainya bagi mengaburi kegiatan sebenar mereka.

Mahdzir berkata pelajar tajaan MARA adalah duta kecil membawa nama Malaysia ke luar negara dan seharusnya mempersiapkan jati diri yang kuat selain motivasi diri tinggi untuk hidup di negara orang.

“Pelajar mesti pergi dengan jati diri dan keazaman tinggi, ingatan kuat pada negara dan ibu bapa, kenal asal usul dan bertekad untuk menamatkan pengajian.

“Berada di tempat orang kena ada ilmu survival dan semangat juga kena kuat, di samping cerdik dalam pengajian mereka juga perlu cerdik dalam kehidupan,” katanya.

Sebanyak 1,246 pelajar tajaan MARA melanjutkan pengajian di peringkat Ijazah Sarjana Muda dan Ijazah Sarjana di luar negara antaranya Amerika Syarikat, Australia, Rusia dan India.

Kesemua mereka akan bergerak secara berperingkat mulai bulan depan.


Peruntukan baiki jalan raya, cerun akibat banjir RM187.87 juta

Kementerian Kerja Raya (KKR) menyediakan peruntukan segera berjumlah RM187.87 juta bagi kerja-kerja pembaikan kritikal di 303 lokasi jalan raya dan cerun yang terjejas akibat banjir, kata Menteri Kanan Kerja Raya Datuk Seri Fadillah Yusof.

Beliau berkata daripada jumlah itu, sebanyak RM133 juta diperuntukkan untuk pembaikan cerun di 181 lokasi dikenal pasti, manakala bakinya bagi membaik pulih jalan raya, menurut laporan Bernama.

“Kerja-kerja pembaikan kritikal telah dimulakan. Kita mahu sekurang-kurangnya jalan terjejas boleh dibuka untuk satu lorong dan mestilah boleh dilalui.

“Itu sasaran peringkat awal hingga kita dapat peruntukan sepenuhnya dan bakinya boleh disiapkan,” katanya ketika ditemui media selepas meninjau pembukaan Jambatan Dengkil di FT31 (Jalan Banting-Semenyih) Seksyen 20.80 hari ini.

Dalam pada itu, Fadillah berkata kira-kira 80 peratus atau 943 daripada 994 lokasi jalan raya terkesan banjir di seluruh negara telah dibersihkan, dan bakinya kini dalam tindakan Jabatan Kerja Raya negeri masing-masing.

“Kerja baik pulih akan terus digiatkan dalam usaha pemulihan infra pasca banjir KKR,” katanya.

Mengenai proses pembaikan Jambatan Dengkil, Fadillah berkata sebanyak RM800,000 diperuntukkan untuk membaiki jambatan yang ditutup sejak 17 Dis, ekoran hakisan dan runtuh akibat banjir.

Menurutnya, proses pembaikan jambatan itu berjaya disiapkan lebih awal oleh Roadcare (M) Sdn Bhd berbanding sasaran asal iaitu siap pada akhir bulan ini.

“Alhamdulilah, pembaikan jambatan telah dapat disiapkan awal dan ia kini dibuka untuk laluan orang ramai,” katanya.


Kerajaan Selangor sahkan jual vaksin kepada syarikat, bukan individu

Kerajaan Selangor menerusi program Vaksin Selangor (Selvax) Industri yang sedang dilaksanakan hanya menjual vaksin kepada syarikat dan bukan individu, ia bagaimanapun tidak memperincikan jumlah kos untuk setiap vaksin dijual tersebut.

Menteri Besarnya, Datuk Seri Amirudin Shari berkata program Selvax hanya terbuka kepada syarikat terlibat dalam sektor perkilangan dan industri memandangkan peningkatan kluster membabitkan dua sektor tersebut di negeri itu.

“Dengan memberikan vaksin kepada pekerja kilang dan industri, kita dapat mengawal dan mengurangkan kadar perebakan Covid-19, secara tidak langsung akan melindungi kita semua.

“Bagaimanapun, Selvax Industri hanya terbuka kepada syarikat dan tidak dijual kepada individu,” katanya dipetik portal Selangorkini dalam pengumuman khas secara maya hari ini.

Jelasnya, syarikat yang terlibat dalam program tersebut tidak dibenarkan mengenakan sebarang caj terhadap pekerja mereka dan perlu ditanggung sepenuhnya majikan.

“Penting untuk dinyatakan di sini, syarikat yang mengambil bahagian tidak dibenarkan untuk mengenakan sebarang kos ke atas pekerja mereka.

“Ini termaktub dalam perjanjian dan borang persetujuan. Tindakan undang-undang boleh diambil kepada majikan yang mengenakan caj bayaran kepada pekerja,” katanya lagi.

Sebelum ini, Agenda Daily melaporkan berlegar-legar dalam media sosial apabila beberapa individu yang menerima vaksin dimohon menerusi aplikasi tersebut membayar sebanyak RM350 untuk mengambil suntikan vaksinasi.

Seorang individu memuat naik gambar atas platform Facebook menerima suntikan vaksin jenis Sinovac di pusat pemberian vaksin (PPV) yang dikendalikan oleh pengendali aplikasi, SElangkah di Evomall, Bangi dengan status menggalakkan orang ramai untuk mengambil vaksin menerusi aplikasi tersebut.

Untuk rekod, semakan dalam aplikasi SElangkah pada bahagian FAQ tidak menyatakan amaun atau caj yang dikenakan kepada individu mengambil vaksin dibawah program tersebut.

Bagaimanapun sehingga hari ini, tiada penjelasan berhubung isu caj RM350 yang dikenakan oleh kerajaan Selangor tersebut.

Untuk rekod, Selangor merupakan negeri yang mencatatkan kes tertinggi hampir setiap hari berbanding negeri-negeri lain, hari ini sahaja sebanyak 2,836 kes baharu direkodkan di Selangor.


ADUN DAP keluar parti perlu letak jawatan, gesa Pengerusi DAP Sabah

Pengerusi DAP Sabah Datuk Frankie Poon berkata dua wakil rakyat yang mengesahkan keluar parti itu malam tadi, sepatutnya turut meletak jawatan sebagai Ahli Dewan Undangan Negeri (ADUN).

Beliau berkata tindakan mereka dilihat sebagai untuk berselindung sebelum Rang Undang-Undang Anti Lompat Parti dibentangkan dan diluluskan oleh Parlimen pada tahun ini.

Poon berkata beliau kecewa dengan keputusan mereka untuk keluar parti, bersama seorang bekas senator, dan hairan dengan komen mereka, antara lain, ”terdapat kekurangan kepercayaan yang ditunjukkan oleh kepimpinan dalam jawatankuasa (parti) negeri, pengerusi negeri khususnya”.

“(Turut meletak jawatan sebagai ADUN) merupakan suatu tindakan terhormat. Ia adalah satu penyalahgunaan mandat rakyat bagi mana-mana Yang Berhormat (YB) parti politik yang dipilih untuk meletak jawatan dalam parti untuk menjadi YB bebas atau menyertai parti politik lain,” katanya dalam satu kenyataan lapor Bernama.

Poon mengulas laporan bahawa ADUN Elopura Calvin Chong, ADUN Sri Tanjong Justin Wong Yung Bin dan bekas senator Adrian Lasimbang telah memutuskan untuk keluar daripada DAP.

Beliau berkata beliau tidak pernah menegur wakil DAP negeri dan sentiasa menghormati mereka dengan menawarkan nasihat dan menyelesaikan isu bersama

Bagaimanapun, Poon menggesa penyokong dan ahli DAP supaya bertenang dan memberi jaminan bahawa parti itu akan membina semula dua kawasan pilihan raya – Elopura dan Sri Tanjong.

Sementara itu, Wong ketika dihubungi mengesahkan keluar DAP tetapi akan kekal sebagai ADUN pembangkang.

Wong juga menafikan membuat keputusan itu selepas dipengaruhi bapanya, bekas Pengerusi DAP Sabah Datuk Jimmy Wong yang keluar parti pada November tahun lepas.

“Ia sepenuhnya keputusan saya dan tiada kaitan dengan bapa saya,” katanya, sambil menambah bahawa beliau tidak mempunyai dendam peribadi terhadap Poon.


Zahid boleh tukar kedudukan kerusi di Parlimen sebelah blok pembangkang

Presiden UMNO, Datuk Seri Ahmad Zahid Hamidi boleh membuktikan pendirian partinya menarik sokongan terhadap kerajaan Perikatan Nasional (PN) semasa sidang Parlimen nanti dengan memohon kepada Yang di-Pertua Dewan Rakyat untuk menukar kedudukan kerusinya di sebelah blok pembangkang.

Ahli Parlimen Bagan Datuk berhak untuk mengambil langkah tersebut memandangkan ia selari dengan keputusan Mesyuarat Tertinggi (MT) parti itu yang membuat ketetapan mendesak Perdana Menteri Tan Sri Muhyiddin Yassin berundur pada 8 Julai lalu.

Menurut penganalisis politik Universiti Kebangsaan Malaysia (UKM), Prof Madya Dr Salawati Mat Basir, permohonan tersebut boleh dikemukakan Zahid semasa sidang berlangsung nanti ia bagi membuktikan pendirian partinya dan tindakan mengeluarkan kenyataan menarik sokongan kepada umum tidak akan mengabsahkan keputusan partinya itu.

“Keputusan dan pendirian parti yang diumumkan oleh Zahid itu tidak memberi kesan kepada kerajaan dan beliau perlu memohon di Parlimen untuk menukar kedudukan kerusinya semasa sidang Dewan Rakyat nanti.

“Beliau perlu buktikan keputusan dibuat partinya semasa sidang Parlimen berlangsung nanti… Permohonan tersebut perlu dilakukan semasa berlangsung sidang nanti,” katanya kepada Agenda Daily.

Kenyataan Salawati itu selari dengan pandangan bekas Ketua Hakim Negara Tun Abdul Hamid Mohamad yang berkata kerajaan PN tidak jatuh dengan pengumuman Zahid selepas mesyuarat MT tersebut dan Perdana Menteri (PM) Tan Sri Muhyiddin Yassin masih Perdana Menteri yang sah.

“Setakat bercakap di luar, umum keputusan parti ia bukan satu keputusan yang absah… Zahid perlu bertindak mengikut lunas undang-undang dan Perlembagaan negara dan sidang Parlimen nanti adalah tempatnya,” kata Salawati lagi.

Bagaimanapun, Salawati menggesa supaya semua Ahli Parlimen semasa sidang berlangsung nanti supaya berhenti berpolitik dan menumpukan kepada usaha melawan Covid-19 dan lebih berbincang mengenai isu rakyat bukannya isu untuk merampas kuasa daripada kerajaan semata-mata.

“Saya berpandangan adalah lebih baik mereka bercakap soal rakyat kerana rakyat sudah semakin susah dan hilang punca pendapatan… Isu ini yang perlu dibangkitkan semasa sidang Parlimen nanti dan bukan bergaduh dalam Parlimen,” ujarnya.

Semalam, Yang di-Pertua Dewan Rakyat (Speaker), Datuk Azhar Azizan Harun mengesahkan sudah menerima pemakluman daripada PM selaku Ketua Majlis untuk mengadakan sidang Dewan Rakyat bagi penggal keempat selama 15 hari bermula 6 September ini.

Sidang tersebut akan diadakan selepas sidang mesyuarat khas dijalankan pada 26 Julai ini.

“Selaras dengan Peraturan 11(2), Peraturan-peraturan Majlis Mesyuarat Dewan Rakyat yang memutuskan Takwim Dewan Rakyat bagi mesyuarat pertama mulai 6 September hingga 30 September 2021 bersamaan 15 hari.

“Mesyuarat Kedua mulai 25 Oktober hingga 16 Disember 2021 bersamaan 32 hari,” katanya dalam kenyataan.

Pada 8 Julai lalu, Zahid selepas selesai Mesyuarat MT mengumumkan keputusan UMNO yang menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Namun, Zahid berkata hanya PM sahaja berundur dan Menteri Kabinet sedia ada akan kekal.


Polis buru penunggang motosikal langgar lari anggota di Butterworth

Seorang anggota polis dari Balai Polis Butterworth mengalami kecederaan pada rahang sebelah kiri dan luka di beberapa bahagian badan lain selepas dilanggar lari oleh sebuah motosikal di Jalan Bagan Dalam, awal pagi semalam.

Pemangku Ketua Polis Daerah Seberang Perai Utara (SPU), Supt Siti Nor Salawati Saad berkata dalam kejadian 7.55 pagi itu, anggota polis tersebut sedang membuat pemantauan di kawasan berkenaan, menurut laporan Bernama.

“Siasatan mendapati, motosikal yang ditunggang oleh anggota polis dari arah Bagan Luar menghala ke arah Bagan Dalam telah bergesel dengan motosikal yang ditunggangi oleh individu terlibat.

“Selepas kemalangan, penunggang motosikal tersebut disyaki telah melarikan diri,” katanya dalam kenyataan hari ini.

Katanya, pihak polis sedang giat mengesan penunggang motosikal terbabit untuk membantu siasatan lanjut mengikut Seksyen 43(1) Akta Pengangkutan Jalan 1987.

Beliau berkata anggota polis itu masih menerima rawatan di Hospital Pulau Pinang dan dilaporkan dalam keadaan stabil.

“Orang ramai atau mana-mana pihak yang mempunyai sebarang maklumat berkaitan kejadian ini, diminta untuk tampil membantu siasatan dengan menghubungi segera Bilik Gerakan IPD SPU di talian 04-5759122 atau boleh datang ke balai polis berhampiran,” katanya.


BN umum keputusan permohonan parti Zuraida minggu hadapan: Tok Mat

Barisan Nasional (BN) akan memuktamadkan keputusan permohonan Parti Bangsa Malaysia (PBM) menyertai gabungan itu pada minggu hadapan.

Keputusan tersebut akan dibincang dalam mesyuarat Dewan Tertinggi BN yang akan diadakan minggu hadapan sama ada menerima atau menolak permohonan PBM yang dipimpin Ahli Parlimen Ampang, Datuk Zuraida Kamaruddin tersebut, kata Datuk Seri Mohamad Hasan.

“BN ini merupakan parti yang keputusannya dibuat secara konsensus, semua pihak atau parti komponen dalam BN bersetuju, baru boleh. Tunggulah sehingga mesyuarat diadakan.

“Perbincangan akan diadakan semasa mesyuarat tersebut dan semua pihak mesti bersetuju, kalau ada satu pihak tidak bersetuju ia tidak akan boleh dilakukan,” katanya yang juga Timbalan Pengerusi BN dipetik daripada laporan Utusan Malaysia hari ini.

Sementara itu, Mohamad mengesahkan Zuraida ada datang bertemu dengannya pada awal bulan lalu bagi menyatakan hasrat PBM tersebut.

“Saya juga nyatakan bahawa BN ini bukan diputuskan oleh satu parti sahaja, ia keputusan dibuat secara konsensus. Saya telah minta beliau untuk menulis surat kepada Pengerusi BN untuk perkara ini dibawa dan dipertimbangkan dalam mesyuarat BN,” katanya.

Beliau yang juga Timbalan Presiden UMNO dalam pada itu berkata, selain PBM, terdapat juga beberapa parti lain turut menyatakan hasrat untuk menyertai BN.

“Ada dari semasa ke semasa, parti-parti yang ditubuhkan menyatakan hasrat untuk menganggotai BN tetapi kebanyakannya kami minta untuk menjadi Friends of BN terlebih dahulu. Kebanyakan parti ini tiada wakil rakyat, tetapi, PBM ini lain sedikit kerana mereka mempunyai wakil rakyat.

“Pertimbangan-pertimbangan daripada pelbagai sudut mesti diperhalusi dan kami juga tidak mahu ada pihak-pihak lain rasa tidak senang hati jika kami menerima sesuatu parti masuk menjadi anggota BN. Jadi, ia akan dibahas dan dibincang dalam mesyuarat Dewan Tertinggi BN,” katanya.

Terdahulu, Zuraida berkata partinya masih menunggu jawapan daripada BN berhubung permohonan partinya untuk menyertai gabungan tersebut.

Untuk rekod, Zuraida sebelum ini bertindak keluar PKR tetapi mengumumkan keluar parti dan menyertai PBM yang baharu ditubuhkan tahun lalu.


Rompak kedai serbaneka: Penghantar makanan dihukum penjara 40 bulan dan dua sebatan

Seorang penghantar makanan hari ini dihukum penjara 40 bulan dan dua sebatan oleh Mahkamah Sesyen di sini kerana merompak juruwang di dua kedai serbaneka dengan bersenjatakan sebilah parang.

Hakim Izralizam Sanusi menjatuhkan hukuman itu selepas Muhammad Syahir Muhammad Jali, 32, mengaku merompak R. Dhanaletchmi, 44, dan M. Jegatiswaran, 25, masing-masing di Jalan Sultan Azlan Shah Sentul dan Taman Melati Utama, Wangsa Maju antara 4 pagi dan 5.35 pagi pada 8 dan 9 April lepas, menurut laporan Bernama.

Antara barang yang dirompak ialah pelbagai jenis rokok, makanan dan minuman yang keseluruhan bernilai RM6,017.96 serta wang tunai RM150.75.

Dia didakwa mengikut Seksyen 392 Kanun Keseksaan dibaca bersama Seksyen 397 kanun sama yang memperuntuk hukuman maksimum penjara 14 tahun dan boleh dikenakan denda atau sebatan.

Mahkamah menjatuhkan hukuman penjara 40 bulan dan satu sebatan bagi setiap pertuduhan serta mengarahkan ia berjalan serentak bermula hari ini.

Terdahulu, Timbalan Pendakwa Raya Roslizi Sulaiman memohon hukuman setimpal sebagai pengajaran kepada tertuduh dengan mengambil kira jenayah rompak semakin berleluasa di negara ini namun Muhammad Syahir, yang tidak diwakili peguam, merayu hukuman ringan kerana menanggung ibu bapanya yang uzur.


Ringgit menjunam ke paras terendah berbanding dolar Singapura

Ringgit sekali lagi menghampiri paras terendah dalam sejarah berbanding dolar Singapura apabila mencapai paras 3.3939 awal pagi tadi, sebelum pulih sedikit kepada 3.3920/3962 ketika ditutup.

Paras terendah ringgit berbanding dolar Singapura adalah pada 11 November tahun lalu dan sekali lagi memecah paras RM3.40 apabila diniagakan pada RM3.41 pada 1 Mac lalu.

Pengarah Urusan SPI Asset Management, Stephen Innes, berkata inflasi berlaku lebih tinggi serta mengejutkan dan berupaya menyebabkan Penguasa Kewangan Singapura (MAS) cuba memusatkan semula dolar Singapura dengan lebih kukuh, menurut laporan Bernama.

“Pertumbuhan yang lemah di China sewajarnya menyebabkan Bank Negara Malaysia (BNM) untuk menghentikan seketika (kenaikan kadar faedah) dan mungkin mempertimbangkan pengurangan menjelang akhir tahun,” katanya dipetik sebagai berkata kepada Bernama.

MAS selaku bank pusat Singapura menggunakan tukaran mata wang asing sebagai alat dasar utama untuk mengatasi masalah inflasi yang diimport.

Harga pengguna utama Singapura meningkat lima peratus pada April, lebih tinggi berbanding unjuran, demikian mengikut data rasmi.

Inflasi teras, yang tidak termasuk pengangkutan jalan raya persendirian dan kos penginapan meningkat lima peratus tahun ke tahun pada April, manakala tinjauan pendapat ahli ekonomi Reuters menjangkakan peningkatan 4.7 peratus.

Inflasi yang lebih rendah untuk elektrik, gas, makanan, runcit dan barangan lain diimbangi oleh inflasi yang lebih tinggi untuk perkhidmatan berkaitan perjalanan, menurut kenyataan bersama MAS dan Kementerian Perdagangan.


Gelombang baharu Covid-19 di Sabah semakin membimbangkan

Jumlah peningkatan kes baharu Covid-19 di Sabah menimbulkan kebimbangan gelombang baharu penularan virus membunuh tersebut, kata Jabatan Kesihatan Negeri Sabah (JKNS).

Susulan peningkatan kes baharu di Sabah, beberapa hospital terpaksa mengambil langkah tambahan untuk meningkatkan kapasiti merawat pesakit Covid-19, kata Pengarahnya, Dr Rose Nani Mudin.

Beliau berkata, Hospital Duchess Of Kent, Sandakan antara yang mengambil langkah proaktif dengan membuka lebih banyak wad untuk menampung pesakit Covid-19 yang memerlukan oksigen.

“Sehubungan dengan itu, wad perempuan perubatan Hospital Duches Of Kent yang mempunyai 38 katil dijadikan wad Covid-19.

“Hospital berkenaan mempunyai 166 oksigen port dan 42 tangki oksigen yang mempunyai kapasiti 3,000 liter dan 6,000 liter.

“Selain itu, bagi menampung keperluan oksigen di hospital berkenaan, sebanyak 10 tangki oksigen dari Hospital Kinabatangan dan 20 tangki oksigen dari Hospital Beluran turut dihantar ke sana,” katanya dalam kenyataan, hari ini.

Sementara itu, Dr Rose Nani berkata Sabah sudah mencapai sasaran 40 peratus penduduk dewasa lengkap vaksin Covid-19 sempena sambutan Hari Kebangsaan semalam, manakala 59.1 peratus penduduk menerima satu dos vaksin.

Bagaimanapun, katanya usaha masih diteruskan untuk memastikan semua penduduk dewasa di negeri ini mendapatkan suntikan vaksin bagi mengurangkan risiko jangkitan serius Covid-19.

“Berdasarkan data diperolehi JKNS, 80 peratus hingga 90 peratus pesakit Covid-19 yang memerlukan rawatan di Unit Rawatan Rapi (ICU) adalah mereka yang belum divaksin.

“Sehubungan itu, untuk mengurangkan kadar kematian, setiap individu perlu menerima vaksin.

“Seperti dimaklumkan sebelum ini, JKNS sentiasa menyeru semua penduduk Sabah supaya mematuhi prosedur operasi standard (SOP) dan mendapatkan suntikan vaksin bagi mengurangkan risiko jangkitan serius Covid-19,” katanya.


Varian kacukan India dan UK tidak dikesan di Malaysia, kata Dr Noor Hisham

Kementerian Kesihatan Malaysia (KKM) tidak mengesan penemuan varian kacukan India dan United Kingdom (UK) di Malaysia setakat ini, ia selepas varian baharu tersebut dilaporkan ditemui di Vietnam baru-baru ini.

Ketua Pengarah Kesihatan Tan Sri Dr Noor Hisham Abdullah berkata petugas kesihatan akan menjalankan lebih banyak saringan Covid-19 terhadap individu yang datang dari negara mempunyai varian yang membimbangkan (VOC) bagi mengekang kemasukan varian kacukan itu.

“Kes kacukan varian iaitu India dan UK ini dilaporkan di Vietnam, kita masih belum kesan di negara-negara lain (termasuk Malaysia). Oleh itu, kita pertingkatkan kawalan sempadan dan saringan halang kemasukan varian baharu ke negara,” katanya lapor Bernama semasa sidang media khas hari ini.

Semalam, media tempatan melaporkan bahawa pihak berkuasa Vietnam mengesan varian baharu virus Covid-19 yang merupakan gabungan varian India dan UK serta tersebar melalui udara dengan pantas.

Menteri Kesihatan Vietnam, Nguyen Thanh Long menggambarkan varian baharu itu sebagai kacukan daripada dua varian yang diketahui sebelum ini dan varian baharu itu merupakan varian India dengan mutasi yang asalnya daripada varian UK serta lebih berbahaya.

Sementara itu, Dr Noor Hisham berkata pelaksanaan Sekatan Pergerakan Penuh bermula Selasa (1 Jun) dapat memberi ruang kepada KKM untuk melaksanakan tindakan kesihatan awam dengan lebih baik bagi mengekang penularan wabak COVID-19 di negara ini.

“(Sekatan) ini dapat memberi ruang selama dua minggu untuk pemulihan hospital, ruang masa untuk petugas kesihatan berehat serta KKM dapat melihat keperluan peralatan dan sebagainya dalam tempoh itu.

“Dalam tempoh ini, kita akan laksanakan tindakan kesihatan awam seperti saringan bersasar di lapangan dengan mereka yang positif diasingkan serta diberi rawatan,” katanya.

Dalam pada itu, beliau berkata strategi duduk di rumah dan vaksinasi yang dilaksanakan di seluruh negara ketika ini akan dapat membantu melandaikan lengkuk COVID-19 dalam tiga hingga empat bulan akan datang.

“Kita perlu amalkan budaya yang baharu iaitu duduk di rumah selain pertingkatkan vaksinasi untuk memastikan penularan COVID-19 dapat diputuskan,” katanya.


Adam Adli ajak Syed Saddiq berdebat selepas PRN, mahu tumpu kempen

Cabaran debat dibuat Syed Saddiq Syed Abdul Rahman hanya akan disambut Adam Adli Abd Halim selepas Pilihan Raya Negeri (PRN) nanti.

Ketua Angkatan Muda Keadilan (AMK) itu berkata mahu menumpukan kepada kempen calon-calon yang bertanding dan tidak mahu berdepan Presiden MUDA tersebut, ia bagaimanapun Rafizi Ramli boleh pula mengajak pemimpin Perikatan Nasional (PN) berdebat dengannya.

Menurut Adam Adli, ketika kempen PRN sedang hangat berlangsung ‘pentas’ yang ada sewajarnya diberikan kepada calon-calon yang bertanding.

“Saya cadangkan sempena PRN ini, kita beri peluang dahulu kepada calon-calon muka baharu kita berdebat. Beri tumpuan kepada suara mereka.

“Biar mereka dapat lebih pendedahan berbanding kita yang ada kelebihan dari segi perhatian media dan masyarakat selama ini. Ini masa untuk serlahkan mereka.

“Urusan antara kita ini boleh diadakan selepas selesai PRN. Insya-Allah. Tetapkan perimeternya nanti,” katanya dalam hantaran media sosial.

Katanya, biar pun janggal untuk mengadakan debat antara dua ahli Parlimen kerajaan dengan disertai oleh seorang ahli Parlimen pembangkang namun cadangan itu disifatkan menarik.

Pentas debat berkenaan boleh dijadikan medan untuk merungkai banyak perkara agar isu-isu yang dibangkitkan menjadi jelas kepada masyarakat.

Semalam Syed Saddiq menjemput Adam Adli dan Ketua Pemuda PN, Ahmad Fadhli Shaari untuk berdebat secara terbuka mengenai cabaran yang dihadapi oleh belia pada masa kini.

Debat terbuka itu diadakan bagi memberi peluang untuk menyampaikan polisi dan inisiatif parti masing-masing.

Syed Saddiq berkata, acara berkenaan bagi menyambut seruan Menteri Ekonomi, Rafizi agar perbahasan isu-isu negara dilakukan secara berdebat.

“Dua pimpinan anak muda dalam parti masing-masing yang saya hormati. Saya setuju bahawa kita memerlukan banyak ruang dan peluang bagi pemimpin negara kita berbahas, bertanding, bertembung.

“Dengan mengemukakan idea, solusi dan polisi bagi menyelesaikan masalah-masalah terutamanya masalah orang muda yang semakin mencabar pada hari ini,” kata Syed Saddiq melalui ciapan di Twitter.

Bekas Menteri Belia dan Sukan itu berkata, sudah sampai masanya untuk menjadikan debat sebagai satu budaya.


52.3 peratus individu dewasa, 88.7% remaja lengkap divaksinasi

Seramai 12,248,506 atau 52.3 peratus individu dewasa telah menerima suntikan dos penggalak sejak program itu dilancarkan 13 Oktober tahun lalu, lapor Kementerian Kesihatan (KKM), hari ini.

Menurut statistik laman sesawang Covidnow yang dikemas kini pagi ini, semalam sahaja sebanyak 86,029 individu yang layak telah menerima suntikan vaksin Covid-19 dos ketiga itu.

Sementara itu, seramai 22,928,468 atau 97.9 peratus lagi individu dewasa telah lengkap menerima dua dos vaksin, manakala 23,207,237 atau 99.1 peratus yang lain menerima sekurang-kurangnya satu dos.

Bagi Program Imunisasi Covid-19 Kebangsaan (PICK-Remaja) pula sejak bermula 8 September tahun lalu hingga semalam seramai 5,659,370 remaja berusia 12 hingga 17 tahun telah menerima suntikan vaksin masing-masing.

Daripada jumlah itu, 2,790,792 atau 88.7 peratus telah lengkap divaksinasi, sementara 2,868,578 atau 91.2 peratus lagi menerima sekurang-kurangnya satu dos.

Sejak PICK dilancarkan pada 24 Februari tahun lalu hingga semalam keseluruhannya 63,838,774 dos vaksin telah diberikan kepada seluruh populasi di negara ini, termasuk rakyat asing.

Seramai 25,719,260 atau 78.8 peratus daripada populasi itu telah lengkap divaksinasi, manakala 26,075,815 atau 79.9 peratus lagi menerima sekurang-kurangnya satu dos.


Sentap dikritik UMNO punca politik negara tak stabil, Ismail Sabri jawab Sanusi

Tidak timbul isu kerajaan akan lebih stabil jika UMNO tidak menjadi kerajaan, itu kata Perdana Menteri Datuk Seri Ismail Sabri Yaakob mengulas kenyataan Menteri Besar Kedah, Datuk Seri Sanusi Muhammad Md Nor.

Ismail Sabri berkata, kerajaan kini adalah kerajaan UMNO dan beliau sendiri adalah perdana menteri dari UMNO, yang mendapat sokongan daripada rakan-rakan parti lain, menurut laporan Bernama.

“Kita dah tunjuk (buktikan) kerajaan ini stabil, saya sendiri Perdana Menteri UMNO dan disokong oleh rakan-rakan parti yang lain,” katanya selepas majlis Makan Tengah Hari Lou Sang Tahun Baharu Cina Keluarga Malaysia, hari ini.

Terdahulu, Muhammad Sanusi dilaporkan berkata formula untuk melihat kestabilan politik di Malaysia dan negeri-negeri seluruh negara adalah bila UMNO tidak lagi memerintah.

Sementara itu Ismail Sabri berkata, kestabilan politik negara juga dibuktikan dengan termeterainya memorandum persefahaman (MoU) antara kerajaan dengan pembangkang.

“Ia tidak pernah berlaku sebelum ini, ia semua bagi memastikan politik negara dalam keadaan stabil, jadi tiada isu seperti yang dikatakan oleh MB (Muhammad Sanusi) itu,” katanya.

Semalam, Sanusi yang juga Pengarah Pilihan Raya PAS Pusat itu berkata sekiranya banyak kerusi yang dimenangi UMNO maka negara dan pentadbiran kerajaan negeri akan menjadi tidak stabil kerana mereka sibuk berebut kuasa dan boleh sesuka hati mengadakan pilihan raya seperti yang berlaku di Melaka dan Johor.

Satu-satunya formula untuk memastikan kestabilan politik negara dan seluruh negeri adalah dengan memastikan UMNO dan Barisan Nasional (BN) memenangi sedikit sahaja kerusi, katanya.

“Formula mudah untuk melihat kestabilan politik di Malaysia dan di negeri-negeri seluruh negara…Formulanya ialah bila kerusi UMNO kurang, sangat-sangat kurang sehingga kalau dia (UMNO) tarik diri pun kerajaan tak tumbang itu lah formula mewujudkan kestabilan politik di Malaysia.

“Formulanya ialah dan saya sedar bila saya datang ke Johor ini… Kena kerusi UMNO sikit baharu aman kalau banyak kacau.

“Tuan-tuan tengok di Melaka, banyak kerusi dia (UMNO)… Akhirnya, dia das kawan dia sendiri (tumbangkan kerajaan sendiri) sehingga tumbang kerajaan Melaka.

“Kerusi dia (UMNO) disini Johor banyak juga, tumbang kerajaan negeri apabila dia (UMNO) sendiri tumbangkan buat PRN (Pilihan Raya Negeri) disaat rakyat kesusahan,” katanya semasa pelancaran jentera Pemuda Perikatan Nasional di Batu Pahat malam tadi.

Sanusi yang juga Menteri Besar Kedah itu menegaskan langkah mengadakan PRN Johor tidak diperlukan walhal diperingkat kerajaan pusat, Perdana Menteri (PM) Datuk Seri Ismail Sabri Yaakob boleh mengadakan Perjanjian Keyakinan dan Pembekalan (CSA) dengan pembangkang untuk mewujudkan kestabilan politik.

“PRN tidak diperlukan, diperingkat pusat UMNO memimpin boleh buat pula CSA dengan pembangkang.

“Tandatangan perjanjian dengan pembangkang, boleh… Pasal apa di Johor tidak boleh? Kerana di Johor bukan untuk mewujudkan kestabilan tapi tujuan PRN Johor adalah untuk menambah kerusi UMNO dalam Dewan Undangan Negeri (DUN),” katanya lagi.

Menurut Sanusi, apabila UMNO memenangi banyak kerusi mereka boleh membuat keputusan sesuka hati mereka.

“Bila banyak kerusi, dia (UMNO) boleh tendang orang lain keluar… Itu sahaja,” katanya lagi.

Di negeri yang banyak kerusi UMNO sahaja menyaksikan mereka sewenang-wenangnya boleh mengadakan PRN tanpa mengambil kira kesusahan dan kesempitan hidup rakyat, kata Sanusi dengan memberikan contoh di Kedah, Kelantan dan Terengganu dimana UMNO hanya memiliki kerusi minoriti tetapi tiada kerajaan dijatuhkan.

Jelas Sanusi, walaupun UMNO cuba menarik sokongan dan bertindak memutuskan hubungan sekalipun, namun kerajaan negeri di tiga negeri tersebut tidak tumbang dan pentadbiran berjalan seperti biasa tanpa perlu sebarang PRN diadakan.

Suruhanjaya Pilihan Raya (SPR) menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Februari dan pengundian awal pada 8 Mac.


Gurauan tak bertempat, MUDA tuntut PM mohon maaf

MUDA mendesak Perdana Menteri, Datuk Seri Anwar Ibrahim meminta maaf berhubung gurauan tidak bertempatnya terhadap pelajar perempuan berusia 18 tahun dalam satu program di Negeri Sembilan, semalam.

Timbalan Presiden MUDA, Amira Aisya Abdul Aziz mendakwa tindakan Pengerusi Pakatan Harapan (PH) itu seolah-olah memberikan contoh tidak baik kepada masyarakat.

“Anwar Ibrahim kena minta maaf secara terbuka sebagai contoh yang baik pada lelaki lain.

“Buat mereka faham bahawa kelakuan ini tidak baik. Terutama datang dari seseorang yang mempunyai kedudukan kuasa.

“Jika anda kagum dengan gadis itu, puji sahaja dia tanpa membuat komen yang mengganggunya,” katanya melalui ciapan di Twitter.

Ahli Dewan Undangan Negeri (ADUN) Puteri Wangsa itu berkata malang sekali apabila lelaki berusia menganggap tindakan meminta nombor telefon seorang wanita sebagai bahan gurauan.

Malah katanya, tindakan Anwar akan menyebabkan lebih ramai kaum lelaki bakal  melakukan perbuatan itu.

“Wanita melihat ini setiap hari dan kita sentiasa perlu menjelaskan setiap kali kita tidak tersenyum atau ketawa pada ‘gurauan’.

“Melihat DSAI melakukannya dalam skala yang lebih besar akan mengekalkan kepercayaan ini,” katanya.

Semalam, ketika Program Temu Anwar di Negeri Sembilan, Anwar berkata akan memikat pelajar Tingkatan 6 yang bertanya soalan itu jika beliau masih muda.

Beliau memuji pelajar tersebut sambil menambah akan meminta nombor telefonnya sekiranya beliau masih muda.

“Saya bangga dengan Adria ini. Tingkatan enam pun bertanya soalan yang begitu kemas.

“Kalau saya muda saya dah minta nombor telefon,” seloroh Anwar di mana kejadian itu disiarkan secara langsung dalam program ‘Temu Anwar Negeri Sembilan’ di Universiti Sains Islam Malaysia.

Jawapan Presiden PKR itu mendapat sorakan hadirin yang hadir pada program itu.

Pada sesi dialog itu, pelajar yang memperkenalkan dirinya sebagai Adriana melontarkan dua soalan berkisar kepada ekonomi dan kejatuhan ringgit.


Isu guru warden asrama dikaji: Radzi

Kementerian Pendidikan (KPM) sedang meneliti isu berkaitan guru warden asrama dalam usaha menambah baik perjawatan itu termasuk keperluan untuk menaikkan elaun.

Menteri Kanan Pendidikan Datuk Dr Radzi Jidin berkata KPM sedar berhubung isu berkaitan guru warden asrama sudah berlarutan sekian lama, lapor Bernama.

“Kita tahu warden di luar sana tertanya-tanya apakah pendekatan yang akan diambil oleh kementerian dan seperti mana saya sebut sebelum ini bahawa kita melihat perkara ini secara menyeluruh, kita ingin selesaikan perkara ini buat selama-lamanya, namun begitu ada kekangan-kekangan tertentu yang sedang kita selesaikan.

“Kita sedar warden ni antara cabaran mereka apabila dia jadi warden dia akan rugi maknanya dari segi elaun, baik dia tak perlu jadi warden. Ini perkara kita sedang usahakan,” katanya kepada media di Majlis Jalinan Mesra Aidilfitri dan Hari Terbuka KPM di Putrajaya, hari ini.

Terdahulu, ada pihak yang menggesa KPM untuk mengkaji elaun guru warden asrama yang didakwa terlalu rendah iaitu RM240 sebulan yang dilihat tidak setimpal kerana mereka terpaksa bertugas sehingga 24 jam sehari.

“Ini perkara (elaun) kita sedang usahakan, maknanya kalau dia tidak jadi warden, elaun dia lagi bagus dari dia jadi warden, bila jadi warden elaun bukan sekadar sikit tetapi kena potong pula.

Jadi perkara ini perkara-perkara teknikal yang kita perlu bincang dengan agensi pusat dan kita sedang selesaikan, ini ambil sedikit masa. Tapi komitmen, kita sedar ada isunya dan kita sedang cuba selesaikan,” katanya.


Betulkah PM arah ‘Merpati’ dirawat di HRC?: Laporan

Peguam Parti Pejuang Tanah Air (Pejuang) Muhammad Rafique Rashid Ali hari ini bertanya sama ada terdapat campur tangan pihak berkuasa untuk memberikan layanan istimewa kepada Datuk Seri Najib Razak yang dipenjarakan.

Dalam satu kenyataan, peguam itu meragui isu kesihatan Najib, sambil mengatakan bahawa pegawai penjara tidak mendapati keadaan kesihatan yang serius dengan bekas Perdana Menteri dan begitu juga kakitangan Hospital Kuala Lumpur (HKL).

“Apa yang berlaku sebenarnya? Mengapa begitu banyak campur tangan daripada pihak atasan dalam hal ini? Adakah ‘Merpati’ (Najib) mendapat layanan istimewa kerana statusnya?” katanya menurut MalayMail.

Terdahulu, tular satu mesej mendakwa Najib, di bawah nama kod “Merpati”, menerima rawatan VVIP termasuk pengubahsuaian yang akan dilakukan di sel penjaranya bernilai RM50,000, manakala doktor peribadinya didakwa mendesak rawatan luar untuknya walaupun pegawai penjara mendapati dia sihat.

Laporan akhbar berkenaan turut memetik mesej berkenaan juga mendakwa Perdana Menteri Datuk Seri Ismail Sabri Yaakob dan Kementerian Kesihatan memberi arahan supaya Najib dimasukkan ke Hospital Rehabilitasi Cheras (HRC).

Dakwaan lain termasuk: Peruntukan RM3.5 juta oleh Kementerian Dalam Negeri untuk menguruskan Najib dalam tempoh lapan hari mulai 1 September; pakar ortopedik menyediakan aduan tentang sakit leher dan belakang; dakwaan Najib diberi ubat yang salah; dan terlalu banyak arahan daripada “orang atasan”.

Selain itu, mesej itu mendakwa Najib dibawa ke HKL walaupun tanda-tanda vital stabil dan kurang sakit, di mana dia diberi wad kelas pertama dan terdapat rancangan untuk pasukan perubatan peribadinya dengan mengatakan mereka mahu dia dibawa ke Hospital Serdang dan kemudian ke HRC untuk membolehkan dia menjalankan hukuman penjara di sana.

Mesej itu mendakwa motif Najib dihantar ke HRC adalah kerana kemudahan VVIP dan ia memudahkan bekas Presiden UMNO itu bertemu ahli keluarga dan sekutu politiknya.

Tiada satu pun daripada dakwaan itu dapat disahkan pada masa berita ini ditulis.

Bagaimanapun, semalam Jabatan Penjara mengeluarkan kenyataan susulan dakwaan itu, dengan mengakui Najib kini berada di HRC untuk rawatan lanjut dan akan dibawa pulang ke Penjara Kajang untuk meneruskan hukumannya sebaik sahaja dia dibebaskan dari HRC.

“Daripada isu ‘Merpati’ ini jelas menunjukkan layanan istimewa terus diberikan (kepada Najib),” kata Muhammad Rafique, merujuk kepada kebimbangan sebelum ini bahawa Najib dilayan secara berbeza daripada banduan lain.

“Hak kesaksamaan atau layanan sama rata untuk semua rakyat sama ada bebas atau dalam tahanan tidak boleh berbeza,” tambah Muhammad Rafique, menyeru orang ramai untuk terus memerhatikan perkara itu.


BNM jangka inflasi kekal menyederhana pada 2022

Bank Negara Malaysia (BNM) menjangkakan inflasi kekal menyederhana pada 2022, lebih hampir kepada purata jangka panjangnya, manakala inflasi teras juga berkemungkinan kekal sederhana tahun ini.

Gabenor Tan Sri Nor Shamsiah Mohd Yunus berkata bank pusat akan terus berhati-hati terhadap perkembangan berterusan dalam permintaan dan tekanan kos selain terus terlibat secara aktif dengan pemain industri untuk memantau dinamik harga dengan teliti apabila keadaan ekonomi bertambah baik, menurut laporan Bernama.

“Kami menjangkakan perbelanjaan isi rumah terus menyokong pertumbuhan tahun ini. Pelonggaran langkah-langkah pembendungan dan pemulihan pasaran pekerjaan serta keadaan pendapatan adalah faktor yang akan meningkatkan aktiviti penggunaan.

“Bagaimanapun, perkembangan berkisar pandemik — terutamanya jika penggunaan kapasiti penjagaan kesihatan mengalami tekanan – berserta tekanan terhadap harga akibat kekangan bekalan, ini mungkin boleh menjejaskan sentimen dan perbelanjaan sebenar,” katanya kepada pemberita selepas mengumumkan pertumbuhan ekonomi Malaysia bagi suku keempat 2021, yang diadakan secara maya hari ini.

Pada tahun 2021, purata inflasi keseluruhan adalah 2.5 peratus berbanding -1.2 peratus pada 2020, manakala inflasi teras mencatatkan purata sebanyak 0.7 peratus daripada 1.1 peratus pada 2020.

Nor Shamsiah turut mengetepikan kebimbangan Malaysia memasuki fasa hiperinflasi sambil menyatakan stagflasi ala-1974 tidak mungkin berlaku.

“Sekiranya kita mengimbas kembali dalam tempoh 30 tahun lepas, kadar inflasi tertinggi yang kita pernah lihat ialah kira-kira 8.5 peratus pada Julai-Ogos 2008 apabila harga minyak meningkat dua kali ganda kepada hampir US$150 setong daripada US$74 setong tahun sebelumnya,” katanya.


SOP ketat PRN Johor bakal untungkan UMNO, pengundi takut untuk keluar

Jika UMNO bertindak seakan membantah prosedur operasi standard (SOP) dalam Pilihan Raya Negeri (PRN) Johor, ia sebenarnya adalah helah untuk mengaburi mata pengundi nanti kononnya ia tidak adil kepada mereka.

Namun, realitinya UMNO semenangnya mahu sekatan dikenakan dalam PRN Johor sama seperti di Melaka kerana ia akan menakutkan pengundi untuk keluar pada hari pengundian nanti.

Apabila pengundi takut untuk keluar mengundi, peratusan keluar pengundi juga rendah. Lihat yang berlaku di Melaka apabila hanya sebanyak 65.85% pengundi keluar mengundi.

Jumlah tersebut terlalu rendah dan lebih rendah daripada jangkaan Suruhanjaya Pilihan Raya (SPR) yang meramalkan 70% peratusan keluar mengundi.

Berdasarkan peratusan undi Pilihan Raya Umum ke-14 (PRU14) pada 2018, semua kerusi Dewan Undangan Negeri (DUN) di Melaka menyaksikan peratusan undi melebih 80%.

Bagaimanapun, disebabkan SOP yang ketat dan kebimbangan penularan Covid-19 antara faktor peratusan pengundi keluar terlalu rendah.

Malah, Timbalan Presiden UMNO, Datuk Seri Mohamad Hasan juga sendiri mendedahkan mereka akan menang besar sekiranya peratusan keluar mengundi rendah seperti di Melaka berulang di Johor.

“Apa yang berlaku di Johor hari ini memang sudah dirancang oleh UMNO melalui Timbalan Presidennya, Datuk Seri Mohamad Hasan yang menyatakan parti itu akan menang besar sekiranya peratusan keluar mengundi rendah.

“Itu memang hajat UMNO dan kini mereka mahu merealisasikannya, sementara negeri Johor dan rakyatnya menjadi mangsa keadaan,” dedah Speaker Dewan Undangan Negeri (DUN) Johor, Suhaizan Kaiat baru-baru ini.

Bagi UMNO, semua itu tidak penting asalkan mereka berjaya menang besar dengan majoriti dua pertiga bagi menjadi dominan di DUN serta dapat mengawal semua projek dalam negeri tersebut seperti sebelum ini.

Apabila berjaya menguasai secara mutlak DUN Johor, mudah untuk UMNO bertindak sesuka hati dan sewenang-wenangnya seperti yang berlaku di Melaka sebelum ini.

Lebih menarik lagi, beberapa hari kebelakangan ini kes jangkitan baharu Covid-19 juga menunjukkan peningkatan secara tiba-tiba, tidak pasti sama ada ia disengajakan bagi menakut-nakutkan pengundi di Johor nanti.

Bagaimanapun, langkah menakut-nakutkan pengundi dengan bahaya Covid-19 adalah strategi yang berkesan, apabila peratusan pengundi rendah kemenangan besar sememangnya dijangka menyebelahi UMNO.

Selain itu, pengundi luar yang tidak pulang mengundi juga antara faktor yang menjadi perkiraan UMNO untuk menang di Johor kerana ia juga secara tidak langsung akan menyebabkan peratusan pengundi akan rendah.

Nampaknya Mat Hasan sudah mengintai peluang menang besar sama di Melaka dalam PRN Johor walaupun ia terpaksa dilakukan secara tidak bermaruah.

Menang dengan maruah atau tidak itu bukan lagi perkiraan UMNO kerana apa yang penting adalah dapat berkuasa dengan mutlak dan boleh membuat keputusan sesuka hati.

SOP SPR sebelum ini semasa PRN Melaka melarang calon bertanding dan jentera parti menjalankan sebarang aktiviti kempen secara bersemuka, sama ada berhimpun, ceramah, ziarah dari rumah ke rumah dan tinjauan mesra.

Bagaimanapun, terdapat juga jentera BN yang melanggar SOP semasa berkempen di Melaka tanpa menghiraukan larangan tersebut. Ia berbeza dengan parti-parti lain yang bertanding terpaksa mengikut syarat yang ditetapkan tetapi UMNO pula bebas berkempen mengikut sesuka hati mereka.

DUN Johor dibubarkan pada 22 Jan, memberi laluan kepada pilihan raya baru diadakan dalam tempoh 60 hari.

SPR akan bermesyuarat pada 9 Feb untuk memutuskan tarikh penting bagi pilihan raya termasuk tarikh pengundian.


Jho Low ‘tangan ghaib’ dalam operasi 1MDB, beritahu saksi kes Najib

Seorang bekas pegawai 1Malaysia Development Berhad (1MDB) memberitahu perbicaraan penyalahgunaan kuasa dan pengubahan wang haram Datuk Seri Najib Razak, bahawa ahli perniagaan dalam buruan Low Taek Jho, atau Jho Low, adalah “tangan tersembunyi” dalam syarikat itu.

Bekas Ketua Pegawai Kewangan (CFO) 1MDB Azmi Tahir berkata beliau diberitahu tentang peranan Jho Low yang dikatakan dalam 1MDB apabila beliau dan bekas Ketua Pegawai Eksekutif Hazem Abdul Rahman bertemu bekas Pengarah Bukan Eksekutif 1MDB, Tan Sri Ismee Ismail.

“Ismee berkata terdapat ‘tangan tersembunyi’ dalam semua syarikat, dan dalam 1MDB, ia adalah Jho Low,” katanya menjawab soalan balas peguam Najib, Tan Sri Muhammad Shafee Abdullah.

Shafee telah mengajukan beberapa siri soalan kepada Azmi tentang menerima arahan daripada ahli perniagaan Pulau Pinang itu ketika beliau berada dalam 1MDB. Azmi adalah CFO dari 2012 hingga 2017, memetik laporan FMT.

Shafee: Adakah anda membawa perkara itu kepada perdana menteri (Najib) secara langsung untuk menjelaskan sama ada anda perlu menerima arahan Jho Low?

Azmi: Tidak. Saya fikir ia tidak sesuai.

Azmi menjelaskan kepada Mahkamah Tinggi bahawa terdapat keperluan untuk “mengamalkan adab” dalam berurusan dengan individu seperti pengarah 1MDB.

“Ini adalah ‘orang kanan’ (pengarah 1MDB). Apa lagi perdana menteri?” katanya.

Sebelum ini, Hazem memberi keterangan bahawa ia adalah “peraturan yang tidak dinyatakan” dalam 1MDB bahawa nama Jho Low tidak boleh disebut dalam mana-mana dokumen syarikat.

Shafee bertanya kepada Azmi sama ada dia, Hazem dan Vincent Koh – bekas pegawai pelaburan 1MDB – telah pergi menonton perlawanan separuh akhir Piala Dunia Brazil 2014 dengan Jho Low.

“Anda dalam perjalanan dengan jet peribadi Jho Low,” kata Shafee.

“Saya tidak bersetuju,” jawab Azmi.

Peguam itu kemudian meminta Azmi mengemukakan pasportnya supaya pihak pembelaan dapat mengesahkan sama ada dia telah pergi ke Brazil.

“Jika saya ada pasport bersama saya, saya akan tunjukkan,” jawab Azmi.

Shafee, yang kesal dengan jawapan Azmi, bertanya mengapa dia teragak-agak untuk mendedahkan keberadaannya.

Azmi berkata beliau pernah menaiki jet peribadi tetapi perjalanan itu tidak melibatkan Low.

“Rakan saya telah meminta saya datang ke Singapura,” katanya.

Shafee bertanya siapa kawan ini tetapi Azmi enggan mendedahkan namanya.

Hakim perbicaraan Collin Lawrence Sequerah kemudian mengingatkan Azmi bahawa dia perlu menjawab soalan Shafee.

“Jika anda enggan menjawab, anda perlu menyatakan alasan anda,” kata Sequerah.

Azmi menjawab: “Saya tidak mahu nama itu keluar dalam berita. Kes ini sudah berprofil tinggi.”

Shafee kemudian berkata beliau akan meneruskan isu berhubung pasport itu apabila Azmi tampil lagi di mahkamah selepas cuti Aidilfitri ini.

Azmi memberikan keterangan terhadap Najib, 68, menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.


MPN gesa laksana segera ‘laluan hijau’ permudah urusan PMKS

Majlis Pemulihan Negara (MPN) meminta kerajaan melaksanakan program ‘laluan hijau’ bagi mempermudahkan urusan bantuan kepada perusahaan mikro, kecil dan sederhana (PMKS) yang terjejas teruk akibat pandemik Covid-19.

Ahli MPN Datuk Michael Kang Hua Keong berkata polisi itu penting terutama, untuk memulihkan semula situasi ekonomi yang terkesan sejak pandemik melanda pada 2020.

Katanya, polisi sedemikian dapat membantu mengatasi masalah birokasi, terutama dalam isu pengambilan pekerja asing dan masalah kewangan PMKS.

“Kerajaan perlu melaksanakan polisi laluan hijau ini supaya setiap urusan dibuat PMKS yang terjejas dapat dipermudahkan sebagai contoh, urusan pengambilan pekerja asing.

“Jika ada majikan membuat permohonan mendapatkan sejumlah pekerja asing segera, luluskan dahulu 50 peratus daripadanya supaya mereka dapat meneruskan perniagaan yang terjejas.

“Baki 50 peratus lagi boleh diluluskan selepas segala urusan dokumen selesai sepenuhnya kerana ia sudah pasti akan mengambil masa lama,” katanya baru-baru ini, menurut BH.

Michael berkata, sehingga September lalu 1.15 juta permohonan kuota pekerja asing diterima daripada semua sektor dengan 40.5 peratus atau 467,223 kuota sudah diluluskan.

Namun katanya, sehingga 12 September lalu, hanya 76,000 pekerja asing dibawa masuk ke Malaysia, sekali gus menjejaskan pelbagai sektor sehingga terpaksa menanggung kerugian besar.

“Difahamkan pada bulan ini ada kemasukan 100,000 sehingga 200,000 lagi pekerja asing, tetapi jumlah ini masih tidak mencukupi berbanding permintaan dan negara memerlukan sekurang-kurangnya 500,000 lagi pekerja asing.

“Justeru, MPN berpandangan langkah segera perlu diambil bagi mempercepatkan proses kemasukan pekerja asing dalam semua sektor industri bagi menyokong proses pemulihan negara,” katanya.

Michael berkata, ketika ini tiga sektor terjejas teruk sehingga turut memberi kesan kepada negara dan rakyat adalah pembinaan, pelancongan dan peruncitan.

Katanya, sektor itu terjejas teruk turut berpunca daripada masalah kekurangan tenaga pekerja asing.

Pada 13 Oktober lalu, Pengerusi MPN Tan Sri Muhyiddin Yassin menggesa kerajaan menyediakan ‘laluan hijau’ bagi memudahkan pelaksanaan segala cadangan yang telah dibuat MPN, supaya bantuan kepada pihak yang memerlukan dapat dipercepatkan.

“Jadi kalau dah ada cadangan banyak, yang saya dah ulas hari itu, 20 peratus kalau ambil kira pun sebahagian besarnya di sektor kesihatan…dan 20 peratus itu bermula waktu saya juga.

“Macam mana kita nak menangani pandemik Covid, macam mana nak buat suntikan vaksin, dapat bekalan fasa satu, dua, tiga. empat… dan disebabkan sistem dah tersusun rapi, maka Kementerian Kesihatan (KKM) dapat meneruskan… tidak ada masalah.

“Tapi kalau ini patutnya apa isu yang dibawa oleh MPN dia bagi green lane… macam dilakukan Imigresen. Kalau green lane itu cepat lalu saja… kalau tidak nanti dia pergi check satu-satu buka tengok gini gini gini lambatlah,” kata Muhyiddin.


Najib ugut saman isu ‘darah Cina’ tapi Chegubard kata salah tembak

Aktivis politik Badrul Hisham Shaharin atau dikenali Chegubard menyifatkan Datuk Seri Najib Razak tersalah ‘tembak’ apabila menyatakan hasrat hendak menyaman beliau susulan artikel disiarkan sebuah laman blog semalam.

Beliau turut mencabar bekas Perdana Menteri itu menunjukkan di mana fitnah tersebut yang bersumberkan laman Facebook (FB) beliau.

Semakan mendapati blog berkenaan meletakkan gambar Chegubard yang disatukan bersama satu petikan didakwa dibuat Najib pada 1987 berbunyi ‘Biar kita basahkan keris ini dengan darah Cina’.

Berdasarkan laman FB Chegubard, beliau tidak pula menyatakan Najib mengeluarkan kenyataan sebagaimana petikan itu.

Semalam, Najib dalam kiriman di FB beliau mengugut akan menyaman Chegubard kerana kononnya mengeluarkan kenyataan seperti petikan berkenaan.

“Che’GuBard Original, saya beri peluang kepada kamu untuk nafikan artikel blog bertarikh hari ini.

“Kononnya kamu dakwa saya pernah kata saya nak basahkan keris dengan darah Cina berdasarkan satu keratan akhbar entah mana. Keratan akhbar dari mana? Bertarikh apa? Ataupun buatan sendiri?

“Saya bagi tempoh 24 jam untuk nafikan. Jika tidak, saya akan saman kamu berhubung artikel tersebut. Jika bukan, pergi lapor polis bahawa nama kamu sudah disalah guna,” kata Najib.

Semakan juga mendapati Najib tidak pernah mengeluarkan kenyataan seperti petikan demikian.

Mengulas lanjut, Chegubard bagaimanapun berkata beliau tidak ada kena mengena dengan cerita yang disiarkan blog berkenaan.

“Najib Razak konon ugut nak saman dan kaitkan cheGuBard dengan satu blog yang cheGuBard tak ada kena mengena.

“Maka sila rujuk dan nyatakan dekat mana fitnah tersebut dari sumber cheGuBard sendiri bukan memetik mana mana blog atau sumber lain.

“Buat Najib, tak perlu memutar belit isu dan lari dari isu sebenar berkenaan korupsi dan penyelewengan yang kamu, keluarga dan kawan kluster mahkamah kamu terkait dengan mengalih kepada isu isu kenyataan politik semata-mata,” kata Chegubard hari ini.

Beliau juga mencabar Najib menyaman berhubung kiriman yang lebih serius seperti disiarkan dalam FB beliau semalam berkaitan pendedahan pakar forensik akaun Biro Siasatan Persekutuan (FBI) mengenai isteri Najib, Datin Seri Rosmah Mansor menerima barang kemas dan beg tangan bernilai lebih RM130 juta.

Dalam kiriman itu, Chegubard memetik pakar forensik Eric Van Dorn menyerahkan pelbagai dokumen yang turut menyatakan Najib menerima kira-kira RM3.1 bilion, Rosman (sekitar RM130 juta), dan anak tiri Najib, Riza Aziz (sekitar RM1.0 bilion).

Menurut Cikgubard, jumlah keseluruhan kira-kira RM4.3 bilion itu adalah bersamaan dengan 9 peratus belanjawan pembangunan negara 2018 kerajaan Barisan Nasional dan UMNO sebanyak RM47 bilion.


Zahid akan bawa BN bekerjasama dengan PH untuk bebas tuduhan

Tan Sri Muhyiddin Yassin berpendapat Barisan Nasional (BN) yang diketuai UMNO mungkin bekerjasama dengan Pakatan Harapan (PH) sekiranya jumlah kerusi Parlimen kedua-dua parti itu selepas Pilihan Raya Umum Ke-15 (PRU-15) ini, mencukupi untuk membentuk Kerajaan Pusat.

Pengerusi Perikatan Nasional (PN) itu berkata orang ramai mungkin menganggap cerita ini adalah dongengan, tapi beliau berfikir kemungkinan besar kerjasama BN dan PH ini boleh berlaku kerana Presiden UMNO Datuk Seri Ahmad Zahid Hamidi mahu menyelamatkan dirinya daripada mahkamah.

“Zahid akan bersubahat bersama (Datuk Seri) Anwar Ibrahim. Yang turut disertai DAP iaitu yang sudah diketahui bahawa sebuah parti yang cukup ekstrem. Tidak menghormati Islam dan perbuatan melanggar hak keistimewaan orang Melayu.

“Kenapa ia boleh berlaku? Kerana Presiden UMNO Datuk Seri Ahmad Zahid Hamidi berhadapan dengan banyak tuduhan di mahkamah… 87 pertuduhan, bukan satu atau dua,” katanya berucap pada program Jelajah Prihatin Perikatan Nasional Sungai Besar, di Dataran Desa Permai, Parit 8 Gambut, Sungai Panjang, Selangor malam ini (3 November 2022).

Presiden Bersatu itu berkata Zahid sanggup untuk bersekongkol dengan Anwar dan juga DAP jika jumlah itu membolehkan mereka membentuk Kerajaan Persekutuan.

“Anwar jadi Perdana Menteri, Zahid jadi Timbalan Perdana Menteri… dan dia akan berusaha untuk membebaskan dirinya daripada pertuduhan di mahkamah. Itu adalah bentuk jajaran baru untuk boleh berkuasa supaya dengan kuasa itu dapat membebaskan diri mereka daripada segala bentuk pertuduhan,” katanya lagi.

Mengulas lanjut, Muhyiddin yang juga Presiden Bersatu berkata daripada 87 pertuduhan yang dihadapinya, Zahid mungkin sudah terbayang bahawa beliau bakal mengikut Datuk Seri Najib Razak.

Beliau berkata kini tersebar pula surat dalam media sosial berkaitan akujanji atau baiah calon BN yang akan menyokong Zahid menjadi Perdana Menteri, selain membebaskannya daripada tuduhan di mahkamah.

Sehubungan itu, Muhyiddin mengingatkan bahawa pilihan raya ini bukan bertujuan untuk peribadi, sebaliknya adalah soal negara dan rakyat diberi ruang untuk memilih sebuah kerajaan yang baik dan bersih.

“Sebab itu pilihan raya ini ialah untuk menyelamatkan negara kita. Nak memastikan supaya negara kita ini jangan menjadi sebuah negara yang sudah begitu rosak dan tak boleh dibetulkan lagi, dah jatuh dalam satu gaung yang cukup dalam yang tak boleh diselamatkan lagi.

“Pilihan raya adalah satu proses demokrasi untuk bentuk kerajaan. Bukan perkara mudah, bukan digunakan untuk lindungi seorang individu. Ini bukan soal Zahid Hamidi, ini tentang kita, rakyat. Itu sewajarnya diutamakan. BN-UMNO utamakan diri mereka. Ini tidak wajar,” katanya lagi.

Oleh itu, Muhyiddin berkata Perikatan Nasional akan terus memperjuangkan nasib rakyat, masalah kehidupan yang dialami setelah pandemik Covid-19 melanda negara.

Untuk tujuan itu, katanya pengundi pada 19 November depan perlu membantu mengembalikan semula Kerajaan Perikatan Nasional, supaya segala rancangan untuk rakyat dan negara dapat diteruskan.

Kerajaan Perikatan Nasional yang mentadbir Malaysia sebelum ini telah merancang pelbagai usaha, termasuk soal ekonomi, pendapatan, pekerjaan, pendidikan dan sosial, untuk membantu rakyat, tetapi terhalang akibat tindakan UMNO pimpinan Zahid mengkhianati sokongan.

“Kita mahu melihat Perikatan Nasional menang besar dan dapat membentuk Kerajaan Pusat. Untuk tujuan itu, pengundi sendiri perlu memainkan peranan memilih Perikatan Nasional pada 19 November ini,” katanya.


Jika tak sokong lagi boleh jadi pembangkang, kata Adam kepada MUDA

Sayap pemuda PKR, Angkatan Muda Keadilan (AMK) memberi kata dua kepada Parti Ikatan Demokratik Malaysia (MUDA) sama ada mahu menjadi penyokong kerajaan atau pembangkang.

Ketua AMK, Adam Adli memberi reaksi berhubung pendirian MUDA untuk bertanding solo pada Pilihan Raya Negeri (PRN) tidak lama lagi dengan menggesa mereka membuat keputusan muktamad dan boleh memilih untuk duduk sebelah kerajaan atau pembangkang.

“Maka MUDA hari ini perlu umum; masih anggap diri sebagai blok kerajaan atau tidak lagi menyokong.

“Jika tidak lagi sokong; boleh lintas ke blok pembangkang.

“Tiada siapa halang, tidak salah pun dari segi undang-undang,” katanya dipetik dalam ciapan di Twitter hari ini.

Dalam siri status di Twitter hari ini, Adam juga bertanya tentang sasaran khusus MUDA dalam PRN, memandangkan Pakatan Harapan (PH) mentadbir Negeri Sembilan, Pulau Pinang dan Selangor.

Jelasnya, penyertaan dalam PRN secara solo bermakna mencabar penyandang kerusi yang dimenangi oleh PH sebelum ini.

“Tak ada orang masuk pilihan raya sebab suka-suka; semua nak menang dan tubuhkan kerajaan. Itu asas politik pilihan raya.

“Tak perlu jawab dengan retorik politik tua politik muda; jawab dulu MUDA ada matlamat tak untuk ganti PH di negeri-negeri ini.

“Kalau masuk PRN hanya kerana gagal dapatkan ‘ruang nak bertemu dan bermesyuarat’; maka saya anggap MUDA memang bukan rakan kongsi yang sesuai disimpan.

“Ini semua tentang kepentingan anda, bukan rakyat pun,” katanya lagi.

Terdahulu, Presiden MUDA, Syed Saddiq Syed Abdul Rahman mengumumkan partinya itu akan bertanding secara solo pada PRN enam negeri ini selepas tiada perbincangan berkait pengagihan kerusi dengan parti dalam PH-Barisan Nasional (BN).


Kes baharu di semua negeri naik kecuali Perlis, Perak, Kedah dan Johor

Kes positif harian Covid-19 di semua negeri kecuali Perlis, Perak, Kedah dan Johor, meningkat dalam tempoh 24 jam sehingga jam 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 16,117 jangkitan baharu dilaporkan di seluruh negara menjadikan kumulatif 1,044,071 kes.

Lembah Klang yang merangkumi Selangor, Kuala Lumpur dan Putrajaya terus menjadi titik panas penularan wabak Covid-19 di Malaysia apabila merekodkan 9,195. Selangor mencatatkan angka tertinggi dengan 6,616 kes, diikuti Kuala Lumpur (2,457), dan Putrajaya (122).

Kes hari ini adalah yang kedua tertinggi setelah 17,045 kes dilaporkan dalam tempoh 24 jam pada 25 Julai lalu.

Data 27 Julai 2021


UMNO Pasir Gudang calonkan nama saya, kata Khaled

UMNO Bahagian Pasir Gudang menamakan Datuk Seri Mohamed Khaled Nordin sebagai calon kerusi Parlimen disitu.

Naib Presiden UMNO, Khaled mengesahkan namanya dicalonkan oleh UMNO Bahagian Pasir Gudang walaupun semasa Pilihan Raya Umum Ke-14 (PRU-14) lalu tewas kepada calon PKR, Hassan Abdul Karim.

“Parti sedang dalam proses untuk menentukan calon-calon di setiap kerusi Parlimen, ini baru di peringkat permulaan dan belum lagi selesai yang mana setiap bahagian diminta menghantar sekurangnya lima nama.

“Sekarang ini, Bahagian Pasir Gudang kemukakan nama saya, tetapi apapun keputusan akhirnya saya serahkan kepada pucuk pimpinan parti. Setiap parti ada strategi dalam meletakkan calon, jadi saya serahkan kepada kepimpinan,” katanya dipetik laporan Utusan Malaysia.

Khaled terdahulu merasmikan Persidangan UMNO Bahagian Pasir Gudang di Dewan Serbaguna Taman Mawar.

Baru-baru ini, timbul spekulasi Khaled bakal bertanding di kerusi Parlimen Kota Tinggi selepas beliau tewas di Pasir Gudang.

Malahan terdapat beberapa kain rentang yang dinaikkan di sekitar Kota Tinggi yang memaparkan ayat menolak kehadiran Khaled untuk bertandang di kerusi Parlimen berkenaan.


Pemilihan UMNO: Dua muka baharu menang Naib Presiden, Khaled kekal jawatan

Dua muka baharu, iaitu Pengerusi Perhubungan UMNO Pahang Datuk Seri Wan Rosdy Wan Ismail dan Pengerusi Badan Perhubungan UMNO Wilayah Persekutuan Datuk Seri Johari Abdul Ghani berjaya meraih tempat dalam barisan naib presiden pada Pemilihan UMNO kali ini.

Pemilihan bagi jawatan tertinggi UMNO sedang berlangsung dan keputusan rasmi masih belum diumumkan.

Menurut keputusan tidak rasmi yang dikongsikan oleh Setiausaha Agung UMNO Datuk Seri Ahmad Maslan menerusi satu hantaran di laman twitternya, Pengerusi Perhubungan UMNO Johor Datuk Seri Mohamed Khaled Nordin turut berjaya mempertahankan jawatannya sebagai naib presiden, menurut laboran Bernama.

Selain itu, bagi jawatan Pengerusi Tetap UMNO, penyandang bagi jawatan itu Tan Sri Badruddin Amiruldin berjaya mengekalkan kedudukannya manakala Timbalan Pengerusi tetap adalah milik Datuk Seri Abdul Fattah Abdullah.

Bagi Ahli Majlis Kerja Tertinggi (MKT) UMNO pula antara nama yang diumum menang secara tidak rasmi ialah Datuk Seri Dr Shamsul Anuar Nasarah, Menteri Luar Datuk Seri Dr Zambry Abdul Kadir, Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz, Timbalan Menteri Kewangan Datuk Seri Ahmad Maslan, Datuk Seri Bung Moktar Radin, Datuk Seri Abdul Azeez Abdul Rahim, Datuk Azian Osman, Datuk Seri Shahaniza Shamsuddin serta Datuk Dr Ir Shaik Hussein Mydin.

Nama-nama lain ialah, Datuk Mohd Razlan Muhammad Rafii, Datuk Seri Dr Md Alwi Che Ahmad, Datuk Seri Abdul Rahman Mohamad, Datuk Seri Mohd Sharkar Shamsudin, Datuk Zahida Zarik Khan, Datuk Dr Mohd Puad Zarkashi, Datuk Johan Abdul Aziz, Isham Jalil, Datuk Seri Dr Ahmad Said, Datuk Seri Jamil Khir Baharom, Datuk Seri Abdul Rahman Dahlan, Datuk Lokman Noor Adam, Datuk Abdul Razak Abdul Rahman, Datuk Suraya Yaacob, Datuk Seri Jalaluddin Alias.

Bagaimanapun, hantaran yang dikongsikan oleh Ahmad itu turut memaklumkan, bagi keputusan MKT UMNO perubahan di saat-saat akhir membabitkan senarai calon yang berjaya memenangi jawatan itu mungkin berlaku, disebabkan terdapat keputusan di beberapa bahagian lagi yang belum diterima, belum dimasukkan ke dalam sistem, atau belum dimuktamadkan.


251 kes semalam, tiada kematian

Tiada pesakit Covid-19 dilaporkan sembuh atau meninggal dunia dalam tempoh 24 jam semalam (Selasa, 31 Januari 2023), kata Kementerian Kesihatan (KKM).

Sementara itu, jumlah jangkitan baharu harian Covid-19 di seluruh negara pula adalah sebanyak 251, meningkat sedikit berbanding 202 kes pada Isnin, menurut KKM.

Pada masa sama, KKM juga memaklumkan bahawa 13 kes semalam turut melibatkan kanak-kanak, dengan enam daripada kes itu membabitkan kanak-kanak berusia 0 hingga empat tahun, dan tujuh lagi berusia lima hingga 11 tahun.

Daripada jumlah jangkitan baharu semalam, 175 kes melibatkan individu yang telah menerima suntikan vaksin dos penggalak, diikuti 46 (individu yang lengkap divaksinasi); tiga kes melibatkan individu belum lengkap divaksinasi; dan 27 kes (individu tidak divaksinasi).

Jumlah terbaharu itu menjadikan kumulatif positif sejak kes pertama dikesan pada 25 Januari 2020 sebanyak 5,036,593 dengan 4,989,861 pesakit telah sembuh.

Data laman sesawang KKMNOW yang dikemas kini tengah malam tadi menunjukkan sehingga semalam sebanyak 9,790 kes masih aktif, meningkat lagi berbanding 9,539 pada Isnin, dan 9,374 pesakit Covid-19 dilaporkan masih menjalani kuarantin di rumah (9,135 pada Isnin).

Sementara itu, seramai 401 pesakit mendapatkan rawatan di hospital (381 pada Isnin), dan 15 dimasukkan ke unit rawatan rapi (23 pada Isnin) dengan sembilan daripadanya memerlukan alat bantuan pernafasan (12 pada Isnin).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, KKM memaklumkan tiada pesakit meninggal dunia akibat komplikasi Covid-19 dalam tempoh 24 jam semalam.

Ini menjadikan kumulatif kematian 17 Mac 2020 adalah sebanyak 36,942 kes, termasuk 7,870 kematian di luar fasiliti kesihatan atau ‘brought in death’ (BID).


Jabatan Penjara sahkan Najib tidak berada di penjara, terbukti dakwaan Rafizi

Banduan ternama, Datuk Seri Najib Razak disahkan kini sedang ditempatkan di Hospital Rehabilitasi Cheras (HRC) kerana sedang menerima rawatan dan pemantauan lanjutan.

Jabatan Penjara Malaysia tampil mengesahkan lokasi terbaharu bekas Perdana Menteri bergelar banduan itu selepas Timbalan Presiden PKR, Rafizi Ramli menyatakan kemusykilan berhubung lokasi Najib ketika ini yang didakwanya seakan mendapat akses ke dunia luar.

Dalam satu kenyataan, Jabatan itu berkata, selaras dengan Seksyen 37 Akta Penjara, Najib dihantar ke Hospital Kuala Lumpur (HKL) untuk rawatan oleh pakar perubatan susulan perintah Mahkamah Tinggi pada 12 September lalu susulan keadaan kesihatannya yang tidak memuaskan.

“Pada 19 September 2022, pihak HKL telah merujuk Dato’ Sri Najib ke Hospital Rehabilitasi Cheras (HRC) untuk rawatan dan pemantauan lanjutan sehingga kini.

“Dato’ Sri Najib akan dihantar semula ke Penjara Kajang untuk menjalani hukuman penjara sebaik sahaja pihak pakar perubatan HRC atau HKL memberikan pelepasan perubatan ke atas beliau,” kata jabatan itu.

Menurut kenyataan itu, sebagai pihak yang melaksanakan tanggungjawab di bawah Akta Penjara, selain melaksanakan hukuman yang telah dijatuhkan, mereka juga bertanggungjawab memastikan tahap kesihatan seseorang banduan sentiasa dipantau dan dijaga.

Ini termasuk penyediaan kemudahan rawatan dan ubat-ubatan sebagaimana yang disyorkan oleh pegawai perubatan kerajaan.

Sejak beberapa hari lalu beredar dakwaan layanan istimewa diberikan terhadap Najib – yang dirujuk dengan nama kod merpati – di media sosial.

Najib sedang dihukum penjara 12 tahun selepas Mahkamah Persekutuan mengekalkan sabitan dan hukuman terhadapnya dalam kes dana RM42 juta SRC International Sdn Bhd.


‘Mengarut Ismail Sabri desak pegawai awam pertahan kerajaan dia’

Permintaan Perdana Menteri Datuk Seri Ismail Sabri Yaakob supaya kakitangan awam membantu mempertahankan kerajaan yang ada sekarang daripada sebarang dakwaan dan fitnah, dibidas oleh pemimpin pembangkang.

Ahli Jawatankuasa Pimpinan Pusat AMANAH, Muhammad Faiz Fadzil dalam kenyataan di Facebook beliau berkata Ismail Sabri tiada hak mengarahkan pegawai awam mempertahankan kerajaan yang korup.

“PM tidak ada hak mengarahkan pegawai kerajaan pertahankan kerajaan yang korup.

“Jika kamu gagal, pegawai juga berhak mengkritik. Jangan jadikan rakyat sebagai perisai kegagalan kamu sebagai PM,” katanya yang juga Ahli Dewan Undangan Negeri (ADUN) Permatang Pasir.

Semalam, Ismail Sabri berkata adalah wajar bagi penjawat awam mempertahankan kerajaan yang ada sekarang daripada sebarang dakwaan dan fitnah yang mengatakan kerajaan di bawah pentadbirannya telah gagal.

Menurutnya penjawat awam perlu mempertahankan kerajaan dengan melihat beliau sebagai ketua kerajaan dan bukannya sebagai pemimpin parti politik.

“Apabila tuan puan mempertahankan, tuan puan tidak berpolitik. Jangan lihat saya sebagai pemimpin politik tetapi sebagai ketua kerajaan dan tuan puanlah anggota kerajaan,” katanya.

Sementara itu, memetik Mkini hari ini, Muhammad Faiz berkata sesuatu rungutan dan kritikan yang dibangkitkan rakyat bukanlah fitnah, malah sesetengahnya terbukti benar bersama fakta berkaitan.

Beliau memberi contoh kecaman rakyat terhadap kegagalan kerajaan mengawal kenaikan harga barang serta kos sara hidup.

“Apabila rakyat menuntut kerajaan mengambil langkah proaktif agar menurunkan harga barang, antara lain dengan mengekalkan subsidi tertentu, ia adalah fakta.

“Yang turut terkesan akibat masalah itu juga adalah penjawat awam. Justeru, mengarut untuk perdana menteri mendesak penjawat awam mempertahankan dia dan kerajaan,” katanya.


Saya tak sembunyi apa-apa, kata Hishammuddin

Kerajaan memberi fokus terhadap pemulihan projek kapal tempur pesisir (LCS) bagi memastikan projek itu kembali ke landasannya, seperti yang telah ditetapkan Jemaah Menteri.

Menteri Kanan Pertahanan, Datuk Seri Hishammuddin Tun Hussein, dalam hantaran menerusi Facebook, berkata rundingan dengan pihak vendor, pengilang peralatan asal (OEM) dan perbankan sedang dimobilisasikan.

Hishammuddin berkata demikian berhubung perolehan LCS yang menjadi kontroversi susulan laporan Jawatankuasa Kira-Kira Wang Negara mendedahkan tiada satu kapal telah disiapkan walaupun kontrak projek bernilai RM6.083 bilion itu memperuntukkan lima daripada enam kapal tersebut seharusnya disiapkan dan diserah setakat Ogos 2022.

Dalam hantaran tersebut, beliau turut memaklumkan pihaknya telah membawa para petugas media ke Boustead Naval Shipyard di Lumut, Perak hari ini untuk melihat keadaan luaran dan dalaman LCS yang sedang dalam pembinaan.

Katanya, petugas media turut dibawa ke gudang penyimpanan peralatan kapal-kapal tersebut dan diberi taklimat tentang reka bentuknya.

“Saya tidak jemu untuk menegaskan berkali-kali iaitu saya dan Kementerian Pertahanan tiada apa hendak disembunyikan.

“Dalam masa sama, pihak yang salah mesti dihadapkan ke muka pengadilan,” katanya.